স্বাস্থ্য বাৰ্তা Archives - Page2of 32 - Dainandin Barta- দৈনন্দিন বাৰ্তা\nক’ভিডৰ তৃতীয় ঢৌত মৃত্যু ঘটা ৬০ শতাংশ লোকেই আংশিক বা…\nদৈনন্দিন বাৰ্তা\t Jan 23, 2022 0\nদেশত ২৪ঘন্টাত ক’ৰণাত আক্ৰান্ত ৩লাখ ৩৭হাজাৰ লোক\nনদুৱাৰত পুষ্টিহীনতাত ভোগা শিশুক পুষ্টিকৰ খাদ্য বিতৰণ\nদৈনন্দিন বাৰ্তা\t Jan 7, 2022 0\nশীতৰ সময়ছোৱাত বৰফৰ দলিচাত ওমলিবৰ বাবে বহুতে পৰিকল্পনা কৰে ফুৰিবলৈ যোৱাৰ৷ পৰাপক্ষত মহামাৰীৰ সময়ছোৱাত পৰিহাৰ কৰক এনে ভ্ৰমণৰ সিদ্ধান্ত৷ দৈনিক দ্ৰুতহাৰত বিশ্বজুৰি বৃদ্ধি হৈছে ক’ভিড, অ’মিক্ৰন৷ এই সময়ছোৱাত পৰ্যটকসকল অধিক সাৱধান হওক৷…\nঅমিক্ৰণৰ পৰা হাত সাৰিবলৈ কি কি খাব?\nদৈনন্দিন বাৰ্তা\t Jan 6, 2022 0\nশীতৰ বতৰত আকৌ এবাৰ ভয়ানক ৰূপ লৈছে কৰোণা ভাইৰাছে। কভিড আৰু অমিক্ৰনৰ সংক্ৰমণ দেশে দেশে বাঢ়িছে। ভাৰততো একেই ছবি এখন দেখিবলৈ পোৱা গৈছে। অমিক্ৰনৰ পৰা হাত সাৰিবলৈ তথা ৰোগ প্রতিৰোধ ক্ষমতা বঢ়াবলৈ কি খাব পাৰে সেই বিষয়ে চিকিৎসকে কোৱা কেইবিধমান…\nসপৰিয়ালে ক’ভিডত আক্ৰান্ত চনু নিগম\nদৈনন্দিন বাৰ্তা\t Jan 5, 2022 0\nবলীউডৰ জনপ্ৰিয় গায়ক চনু নিগমে ক’ভিড পজিটিভ। ডুবাইত সপৰিয়ালৰ কভিডত আক্ৰান্ত হৈছে। চনু নিগমে ইনষ্টাগ্ৰামত এই কথা সদৰি কৰে। এক বিশেষ সংগীতানুষ্ঠান আৰু চুপাৰ ছিংগাৰ চিজন ৩ ৰিয়েলিটী শ্বৰ দৃশ্যগ্ৰহণৰ বাবে ভাৰতলৈ অহাৰ কথা আছিল। ভাৰতলৈ আহিবৰ…\nঅমিতাভ বচ্চনৰ কৰ্মচাৰীৰ ক’ভিড পজিটিভ\nবিগ বি অমিতাভ বচ্চনৰ আবাসগৃহৰ এজন লোকৰ দেহত পোৱা গৈছে কভিড ভাইৰাছ। ইয়াৰ পিছতে মুঠ ৩১জন কৰ্মচাৰীৰ কভিড পৰীক্ষাৰ ব্যৱস্থা কৰা হৈছে। ইয়াৰ পূৰ্বে যোৱা বছৰ জুলাই মাহত অমিতাভ বচ্চন কভিডত আক্ৰান্ত হৈছিল। …\nক’ভিডৰ তৃতীয় ঢৌত উৱা-দিহ হেৰুৱাব দেশবাসীয়ে!\nভাৰতত এতিয়া ক’ভিডৰ তৃতীয় লহৰ উঠিছে। বুধবাৰে পুৱালৈ নতুনকৈ ক’ভিড-১৯ত আক্ৰান্তৰ সংখ্যা ৫৮,০৯৭ হৈছে। মৃতকৰ সংখ্যা হৈছেগৈ ৫৩৪। অৱশ্যে আৰোগ্য লাভ কৰিছে ১৫,৩৮৯ আক্ৰান্তই। ইপিনে, দেশত মুঠ ২,১৪,০০৪ লোকৰ দেহত সক্ৰিয় হৈ আছে ক’ভিডৰ ভাইৰাছত। …\nদৈনন্দিন বাৰ্তা\t Jan 4, 2022 0\nঅভিনেতা জ’ন আব্ৰাহাম আৰু পত্নী প্ৰিয়া ক’ভিড পজিটিভ হোৱাৰ পাছত এইবাৰ ছ’চিয়েল মিডিয়াত ক’ভিড পজিটিভ হোৱাৰ খবৰ মুকলি কৰিছে একতা কাপুৰে। ছবি আৰু ধাৰাবাহিক প্ৰযোজক তাৰকাগৰাকীয়ে ইনষ্টাগ্ৰামত ক’ভিড সংক্ৰমণৰ কথা সদৰি কৰিছে। …\nসমুদ্ৰৰ ঢৌ নহয় মুম্বাইত এইবাৰ ক’ভিডৰ ঢৌ\nদৈনন্দিন বাৰ্তা\t Jan 1, 2022 0\nসমুদ্ৰৰ ঢৌৱে দিনে-নিশাই স্পৰ্শ কৰি থকা মুম্বাইত এইবাৰ ক’ভিডৰ তৃতীয় ঢৌ উঠিছে। নববৰ্ষৰ প্ৰথম দিনটোতে দেশবাসীক চিন্তাত পেলাইছে ক’ভিড-১৯ ভাইৰাছে।নববৰ্ষৰ শুভেচ্ছাবাণীত হয়তো সকলোৱে আশা কৰিছে…\nদৈনন্দিন বাৰ্তা\t Dec 31, 2021 0\nদেশবাসীয়ে ২০২২তো সহবাস কৰিব লাগিব নেকি ক’ভিডৰ সৈতে? লকডাউনে বিধ্বস্ত কৰা অৰ্থনীতিকে আৰম্ভ কৰি ছাত্ৰ-ছাত্ৰীৰ শিক্ষাজীৱন পুনৰ মূৰ দাঙি উঠাৰ সময়তে অ’মিক্ৰনৰ শংকাই খেদিছে চৰকাৰকে ধৰি সাধাৰণ জনতাক৷ এতিয়াই যদি সাৱধান নহয় তেনেহ’লে পুনৰ…\nদৈনন্দিন বাৰ্তা\t Dec 30, 2021 0\nদেশজুৰি ক’ভিড তথা অ’মিক্ৰনৰ সংক্ৰমণ পুনৰ বৃদ্ধি৷ তাৰ মাজতে অসমতো ধৰা পৰি আছে ক’ভিড সংক্ৰমণ৷ আজি ধুবুৰী ষ্টেট বেংকত দেখা দিছে ক’ৰনাৰ আতংকই। বেংকৰ আঠ জনকৈ কৰ্মচাৰীৰ গাত ক’ভিড ধৰা পৰাৰ পাছতে আজি বন্ধ ঘোষণা কৰে ভাৰতীয় ষ্টেট বেংকৰ ধুবুৰী…\nডিব্ৰুগড় বিশ্ববিদ্যালয়ৰ ছাত্ৰৰ দেহত অমিক্ৰণৰ আশংকা!\nদৈনন্দিন বাৰ্তা\t Dec 29, 2021 0\nসমগ্ৰ বিশ্বতে এতিয়া ক’ৰোনাৰ অমিক্ৰনৰ আতংক!আকৌ এনেবোৰ সময়তে ডিব্ৰুগড় বিশ্ববিদ্যালয়ৰ এজন ছাত্রৰ দেহত অমিক্ৰনৰ সন্দেহ ঘনীভূত হোৱাত ব্যাপক চাঞ্চল্যৰ স্বৃষ্টি হৈছে।আকৌ বহুতৰে আশংকা ডিব্ৰুগড় পালেহি নেকি অমিক্ৰম?জানিব পৰা মতে দক্ষিণ আফ্ৰিকাৰ…


FACT CHECK: এই ভাইৰেল ফটোখন শেহতীয়াকৈ অনুষ্ঠিত হৈ যোৱা কুম্ভ মেলাৰ সময়ৰ নহয়! - Factcrescendo Assamese\nভাৰতত কোভিড ১৯ৰ সংক্ৰমণ ভয়াবহ ভাৱে বৃদ্ধিৰ কথাটোৱে ছ’চিয়েল মিডিয়াত শেহতীয়াভাৱে তোলপাৰ লগাই আছে। কৰ’ণা ভাইৰাছৰ পুনৰুত্থানৰ পৰিপ্ৰেক্ষিতত বিভিন্ন ৰাজ্যই কঠোৰ স্থিতি গ্ৰহন কৰি, সামাজিক দূৰত্ব অৱলম্বন কৰাৰ পৰা মাস্ক ব্যৱহাৰ কৰালৈকে সাৱধানতামূলক পদক্ষেপ আদি গ্ৰহন কৰা কথাবোৰ ব্যাপক আলোচনা হৈছে।\nএনে সময়তে একাংশ সাধুৰ সম্বলিতে দেশৰ গৃহমন্ত্ৰী অমিত শ্বাহ তথা উত্তৰ প্ৰদেশৰ মুখ্যমন্ত্ৰী যোগী আদিত্যনাথৰ এখন ফটো অসমৰ ছ’চিয়েল মিডিয়াত ভাইৰেল হৈ পৰিছে এই দাবীৰে যে এই ফটোখন ২০২১চনৰ কুম্ভমেলাৰ হয় । ফটোখনৰ সৈতে থকা কেপছনত লিখা হৈছে যে, “নিজামুদ্দিন মাৰ্কাজত জামাতীসকলে বাৰু এবছৰ পূৰ্বে নাজানি ভূল কৰিছিল।কিন্তু এইসকলে বিগত এটা বছৰে ক’ৰ’না সংক্ৰমণ সৰ্ম্পকত জানি-বুজি(কুম্ভমেলা) ভূল কৰাৰ কাৰণ কি!!!”\nউক্ত ফটোখন মৃণালী দেৱী নামৰ এক ফেচবুক প্ৰফাইলৰ পৰা আপলোড কৰা হৈছে আৰু উক্ত পোষ্টটো বৰ্তমানলৈকে ৬.৩ হেজাৰ বাৰ শ্বেয়াৰ কৰা হৈছে । এই ধৰণৰ আন কিছু পোষ্টও ভাইৰেল হৈছে । তেনেকুৱা কিছুমান পোষ্ট এয়া:\nআমি ফেক্ট ক্ৰেছেণ্ডো অসমীয়াই এই ভাইৰেল ফটোখনৰ সম্পৰ্কত এক অনুসন্ধান কৰাৰ সিদ্ধান্ত ললো আৰু জানিব পাৰিলো যে উক্ত ফটোখন আচলতে বৰ্তমানৰ নহয় আৰু পুৰণি হয় ।\nআমি প্ৰথমে উক্ত ভাইৰেল ফটোখন গুগলত ৰিভাৰ্ছ ইমেজ চাৰ্চ কৰিলোঁ আৰু দেখিলোঁ যে নিউজ ১৪ৰ ৱেবছাইটত উক্ত ফটোখন ২০১৯ৰ কুম্ভ মেলাৰ ফটো ৰচনা হিচাবে প্ৰকাশ কৰা হৈছিল ।\n(Photo 19/115) Archived Link\nইয়াৰ উপৰিও আমি কীৱৰ্ডছ ব্যৱহাৰ কৰি গুগলত চাৰ্চ কৰোঁতে হিন্দুস্তান টাইমছৰ এক নিউজ ৰিপৰ্টত একেই অনুষ্ঠানৰ আন এক দিশৰ পৰা তোলা আন এখন ফটো দেখা পালোঁ ।\nবাতৰিটো পঢ়িলেই স্পষ্ট হৈ পৰে যে উক্ত ভাইৰেল ফটোখন ২০১৯ চনৰ কুম্ভ মেলাৰ সময়ৰ হয় ।\nইয়াৰ উপৰিও আমি এই অনুষ্ঠানৰ আন কিছু ফটো দূৰদৰ্শন চেনেলৰ টুইটাৰ হেন্দেলৰ পৰা আপলোড কৰা দেখিলোঁ ।\nউক্ত ভাইৰেল ফটোখন বৰ্তমানৰ নহয় তথা কোভিড ১৯ৰ সংক্ৰমণৰ সময়ৰ ও নহয় । উক্ত ভাইৰেল ফটোখন আচলতে ২০১৯ চনৰ কুম্ভ মেলাৰ সময়ৰ হয় । উক্ত ফটোখন শেহতীয়াকৈ হৈ যোৱা কুম্ভ মেলাৰ বুলি প্ৰচাৰ কৰি জনসাধাৰণক বিপথে পৰিচালিত কৰা হৈছে ।\nTitle:এই ভাইৰেল ফটোখন শেহতীয়াকৈ অনুষ্ঠিত হৈ যোৱা কুম্ভ মেলাৰ সময়ৰ নহয়!


প্ৰৱন্ধঃ নাজী প্ৰতিৰোধী অভিযানত অস্কাৰ বিজয়ী আদ্ৰে হেপবার্ণ, এক অজ্ঞাত অধ্যায় / : মৈথিলি দা ড্ৰিমাৰ\nHomeঅসমীয়া অনূদিত প্ৰবন্ধপ্ৰৱন্ধঃ নাজী প্ৰতিৰোধী অভিযানত অস্কাৰ বিজয়ী আদ্ৰে হেপবার্ণ, এক অজ্ঞাত অধ্যায় / : মৈথিলি দা ড্ৰিমাৰ\ntranslatorsassam February 08, 2021\nনাজী প্ৰতিৰোধী অভিযানত অস্কাৰ বিজয়ী আদ্ৰে হেপবার্ণ, এক অজ্ঞাত অধ্যায়\nমূল: মৈথিলি দা ড্ৰিমাৰ\nঅনুবাদ : ধ্ৰুৱ শইকীয়া\nনেদাৰলেণ্ডত ১৮২৮ চনত এনে দুগৰাকী কন্যা সন্তানে জন্ম লাভ কৰিছিল যি কালক্ৰমত নিজৰ মহান প্ৰতিভা আৰু কৃতি্ত্বৰে বিশ্ববাসীক বিমুগ্ধ কৰিছিল৷ এগৰাকী নাজী বাহিনীৰ হাতত প্ৰাণ দিয়া এন ফ্ৰেংক, আন গৰাকী হলিউদৰ আদর্শ অভিনেত্ৰীৰূপে খ্যাতিমন্ত হৈ উঠা আদ্ৰে হেপবার্ণ৷ এন ফ্ৰেংকৰ পৰিয়ালৰ কে্উজন লোকে নাজী বাহিনীৰ পৰা আত্মগোপন কৰিব লগা হৈছিল আৰু আমষ্টাৰডামত এইদৰে লুকাই থাকোতেই এন ফ্ৰেংকে তেওঁৰ কালজয়ী ডায়েৰীখন লিখি গৈছিল, য’ত তেওঁলোকৰ দৈনন্দিন জীৱনৰ মর্মন্তুদ বর্ণণা পোৱা যায়৷ পৰৱর্তী সময়ত নাজি বাহিনীৰ হাতত এনে প্ৰাণ বিসর্জন দিয়ে৷\nএন ফ্ৰেংকৰ ঘৰৰ পৰা কেই কিলোমিটাৰমান দূৰতে আছিল আছিল হেপবার্ণৰ বাসস্থান৷ নেদাৰলেণ্ডৰ এক বেৰনেচ আৰু ব্ৰিটিচ-অষ্ট্ৰিয়ান পিতৃৰ কন্যা আদ্ৰে এদিন ৰোমান হলিডে, ব্ৰেকফাষ্ট এট টিফানিজৰ দৰে কালজয়ী ছবিত অভিনয় কৰি হলিউদৰ জাকত জিলিকা অভিনেত্ৰী হৈ উঠে আৰু ইউনিচেফৰ এম্বেচেডৰ হিচাপে বিশেষ কৃতিত্বৰ অধিকাৰী হয়৷ আদ্র্ই অভিনয় কৰা ছবিৰ সংখ্যা কুৰিতকৈয়ো কম যদিও প্ৰতিখন ছবিয়ে সুসমাদৃত আৰু কালজয়ী ছবি৷\nকিন্তু এই আদ্ৰেই এদিন এখন ছবিত এন ফ্ৰেংকৰ ভূমিকাত অভিনয় কৰিবলৈ অস্বীকাৰ কৰে৷ সেইসময়ত আদ্ৰে হৈ পৰিছিল এক খ্যাতিমান তাৰকা আৰু এন ফ্ৰেংকৰ দেউতাক অটো ফ্ৰেংকে তেওঁক নিজৰ জীয়েকৰ ভূমিকা ৰূপায়ণ কৰিবলৈ অনুৰোধ কৰিছিল৷ কিন্তু আদ্ৰেই নিজকে সেই ভূমিকাৰ সাজু কৰি তুলিব নোৱাৰি কৈছিল যে – ‘ আকৌ এবাৰ এন ফ্ৰেংকৰ ডায়েৰি পঢ়ি মই যেন বিধ্বস্ত হৈ পৰিছিলো, সেই অসহনীয় বেদনাৰ তাড়নাত মই এনৰ ভূমিকাত অভিনয় কৰিবলৈ অপাৰগ৷ এন মোৰ বাবে আপোন ভগ্নী, এক আত্মিক ভনী৷”\nআদ্ৰে হেপবার্ণৰ কেইবাখনো জীৱনী আছে, প্ৰতিখন জীৱনীতে অভিনেত্ৰীগৰাকীৰ অভিনয় জীৱন প্ৰতিফলিত হৈছে যদিও কিশোৰী আদ্ৰেৰ জীৱনৰ পাঁচটা বছৰৰ কথা কতো পোৱা নাযায় যি পাঁচ বছৰৰ প্ৰতিটো দিন তেওঁ জীৱন আৰু মৰণৰ দোলাত ওলমি আছিল৷ সেইসময়ত আদ্ৰেই যুঁজ দিছিল নেদাৰলেণ্ডৰ নাজী বাহিনীৰ বিৰুদ্ধে৷\nনাজী বাহিনীৰ বিৰুদ্ধে নিজৰ সংগ্ৰামৰ কথা মৃত্যু অৱধি আদ্ৰে হেপবার্ণে গোপনে ৰাখি গৈছিল আৰু তেওঁৰ মৃত্যুৰ পিচত লেখক ৰবার্ট মাটজেনে Dutch Girl: Audrey Hepburn and World War II গ্ৰন্থৰ জৰিয়তে আদ্ৰেৰ জীৱনৰ এই অপ্ৰকাশিত অধ্যায় বিশ্ববাসীৰ আগত উন্মোচন কৰে৷ এইদৰে আদ্ৰে হেপবার্ণ হৈ উঠিছিল নেদাৰলেণ্ডৰ অস্তিত্বৰ বাবে এক অকল্পনীয়, অনস্বীকার্য্য প্ৰতীক স্বৰূপ৷\nআদ্ৰে হেপবার্ণৰ পুত্ৰ লুকা ডেটিয়ে সেয়ে কয় যে ‘ আমাৰ মা যুদ্ধৰ ফচল৷’\nঅদ্ৰেৰ জীৱনৰ এই অজান অধ্যায় উন্মোচনৰ বাবে লেখক ৰবার্ট মাটজেনে পুথিভঁৰাল, সংগ্ৰাহালয়, হেপবার্ণৰ পৰিয়ালৰ লোককে ধৰি বিভিন্ন জনৰ সাক্ষাংকাৰৰ জৰিয়তে তথ্য উদঘাটন কৰিবলগীয়া হয়৷ ১৯৩৯ চনত দ্বিতীয় মহাসমৰে বিশ্ব ছানি ধৰাত আদ্ৰেক মাকে নেদাৰলেণ্ডলৈ লৈ যায় কিয়নো ইংলেণ্ডৰ দৰে নেদাৰলেণ্ড এই যুদ্ধত চামিল হোৱা নাছিল৷কিন্তু নেদাৰলেণ্ডত আছিল নাজী বাহিনীৰ দখল আৰু সেয়ে তাতো আদ্ৰেই দ্বিতীয় মহাযুদ্ধ চলি থকাৰ সময়ছোৱাত দুখ কষ্ট সহিবলগীয়া হৈছিল, আনকি নিৰাপত্তাৰ খাতিৰত মাকে জীয়েকৰ নামকে সলাই দিছিল৷ যুদ্ধৰ অৱসান ঘটাৰ পিচত আদ্ৰেই লণ্ডনৰ লগতে আমষ্টাৰডামতো বেলে নাচৰ শিক্ষা অব্যাহত ৰাখে৷ কুৰি বছৰ বয়সত ভৰি দিয়াৰে পৰা আৰম্ভ হয় মডেলিং আৰু অভিনয় জীৱন, নাম হৈ পৰে আদ্ৰে হেপবার্ণ৷ ইয়াৰ মাজতে আদ্ৰেই নাজী বাহিনীৰ বিৰুদ্ধে চলা সংগ্ৰামৰ অংশীদাৰ হোৱাৰ কথা পোহৰলৈ আহে ৰবার্ট মাটজেনৰ গৱেষণা আৰু অধ্যয়নৰ ফলস্বৰূপে, আদ্ৰেৰ মৃত্যুৰ পিচতহে৷\nনাজী প্ৰতিৰোধ অভিযানৰ নেতা ড: হেনদ্ৰিক ভিচাৰ হুফটৰ দ্বাৰা অনুপ্ৰাণিত হৈ আদ্ৰেই তেওঁলোকৰ বাবে পুঁজি সংগ্ৰহ কৰাৰ লগতে নেদাৰলেণ্ডৰ কলা-সংস্কৃতিৰ চর্চা অব্যাহত ৰখাৰ স্বার্থত চাৰি বছৰ ধৰি বেলে নৃত্য প্ৰদর্শন কৰিছিল যদিও নাজী শাসকগোষ্ঠীয়ে ইয়াক নিষিদ্ধ কৰে৷ অদ্ৰেৰ এই নৃত্যানুষ্ঠানৰ নাম আছিল কৃষ্ঞ সন্ধিয়া (ব্লেক ইভিনিং) আৰু নাজী শিবিৰৰ অন্তর্ভূক্ত শিল্পীসকলৰ বিৰোধিতা কৰাৰ মানসেৰে নেদাৰলেণ্ডৰ শিল্পীসমাজে ইয়াৰ সূচনা কৰিছিল, কিয়নো নাজী শিল্পীমহলে নেদাৰলেণ্ডৰ শিল্পীৰ জীৱিকা নির্র্বাহৰ পথ ৰুদ্ধ কৰিছিল৷\nআদ্ৰেৰ নৃত্যানুষ্ঠানৰ জৰিয়তে সংগৃহীত পুঁজিৰ সহায়ত নাজী বাহিনীৰ লক্ষ্য হৈ পৰা কেইবা হাজাৰো ইহূদী আত্মগোপনকাৰীক পোহপাল দিব পৰা গৈছিল৷ আদ্ৰেৰ এই নৃত্যানুষ্ঠান ক’লা সন্ধিয়া নামে জনাজাত হৈছিল কিয়নো প্ৰেক্ষাগৃহৰ ভিতৰৰ কার্য্যকলাপ যাতে কোনো জার্মানীৰ চকুত নপৰে তাৰ বাবে খিৰিকীসমূহত ক’লা ৰং সানি দিয়া হৈছিল৷\nআর্দ্ৰেই এটা সাক্ষাৎকাৰত যুৱতী অৱস্থাত বেলেৰিনা হিচাপে তেওঁৰ জীৱনৰ এক ইংগিত দিছিল৷- ‘ বাহিৰত কেইজনমানে পহৰা দি তাকে যাতে জার্মান বাহিনী আহিলে আমি গম পাওঁ৷ যিসকল দর্শক ভিতৰত থাকে, তেওঁলোকে সামান্য শব্দ এটাও নকৰাকৈ থাকে৷’\nকেনেবাকৈ ধৰা পৰিলে পৰিণতি কি হব সেয়া ভালদৰে জানিও অদ্ৰে আঁতৰি অহা নাছিল, বৰং সাহস আৰু উদ্যমেৰে নৃত্য পৰিবেশন চলাই গৈছিল৷\nবেলজিয়াম আৰু নেদাৰলেণ্ডৰ উপৰিও ইংলেণ্ডতো জীৱন কটোৱা আদ্ৰেই ইংৰাজী ভাষা সুন্দৰকৈ কব পাৰিছিল বাবে ১৯৪৪ চনত মি্ত্ৰপক্ষৰ সৈনিকৰ বাবে খাদ্য আৰু বার্তা কঢ়িওৱাৰ কামত তেওঁক নিয়োগ কৰা হয়৷ সেইসময়ত আদ্ৰে এক কিশোৰী, সতকাই পুলিচৰ সন্দেহৰ চকু তেওঁৰ ওপৰত নপৰিছিল৷ বহু সময়ত আদ্ৰেই জোতাৰ ভিতৰত বাতৰি কাকত লুকুৱাই দূৰ দূৰণিৰ সৈনিকৰ হাতত তুলি দিনটোৰ ভিতৰতে ঘূৰি আহিছিল৷\nকালজয়ী অভিনেত্ৰীগৰাকীৰ জীৱনৰ এই অজ্ঞাত অধ্যায়ৰ উন্মোচক, জীৱনীকাৰ ৰবার্ট মাটজেনৰ বর্ণনা অনুসৰি- ‘ সলসলীয়া ইংৰাজীৰে আদ্ৰেই পাইলটকেইজনক ক’লৈ যাব লাগিব, কাৰ পৰা সহায় পাব এইবোৰ কথা ভালকৈ বুজাই দিব পাৰে৷ এদিন কেইজনমান জার্মান সৈন্য তেওঁৰ পিনে অহা দেখিও অকণো ভয় নাখাই নিশ্চিন্তমনে বাটৰ কাষৰ ফুল ছিঙি থাকিল আৰু তাৰে এপাহ ওচৰ চাপি অহা জার্মান সৈন্যলৈ্যো আগবঢ়াই দিলে৷ সৈন্যই আদ্ৰেৰ পৰিচয় পত্ৰখন চাই আগবাঢ়ি যাবলৈ দিলে৷’\nএইদৰেই যুদ্ধৰ ভয়াবহ সময়ছোৱাত মনৰ ভিতৰত সাহস গোটাইছিল কাৰণেই পিচৰ সময়তো ইউনিছেফৰ এম্বেচেডৰ হিচাপে আদ্ৰেই সুখ্যাতিৰে কার্য্যনির্বাহ কৰিব পাৰিছিল৷\nঅদ্ৰেৰ ল’ৰা লুকা ডোটিয়ে কয় এনেদৰে:\n‘সৰু ল’ৰা-ছোৱালীৰ কাৰণে যুদ্ধতকৈ ভয়াবহ আন একো হব নোৱাৰে৷’\nতথাপি কিয় বাৰু আদ্ৰেই যুদ্ধৰ সময়ত তেওঁৰ নিজৰ জীৱনৰ কথা প্ৰকাশ নকৰাকৈ আছিল?\nকর্কট ৰোগত আক্ৰান্ত হৈ চুইজাৰলেণ্ডত ১৯৯৩ চনত ৬৩ বছৰ বয়সত আদ্ৰে হেপবার্ণৰ মৃত্যু হয়৷ তেওঁৰ মৃত্যুৰ ২৬ বছৰ পিচতহে অভিনেত্ৰীগৰাকীৰ যুদ্ধকালীন অভিযানৰ কথা পোহৰলৈ আহে৷\nজীৱনীকাৰ ৰবার্ট মাটজেনৰ অনুমান অদ্ৰে হেপবার্ণে একাধিক কাৰণত এনেদৰে গোপনীয়তা অৱলম্বন কৰিছিল৷ ইয়াৰ ভিতৰত আটাইতকৈ শক্তিশালী কাৰণ বোধহয় আদ্ৰেৰ দেউতাক নিজে এজন নাজী এজেণ্ট আছিল আৰু দেউতাকে এই কাম কৰি থাকোতে প্ৰথম দুটা বছৰ আদ্ৰেৰ মাকো আছিল নাজী সমর্থক৷ আদ্ৰেৰ শৈশৱতে তেওঁৰ দেউতাক ঘৰ এৰি লণ্ডন পাইছিলগৈ আৰু আদ্ৰেই আজীৱন এই আঘাতৰ পৰা নিস্তাৰ পোৱা নাছিল, দুর্বিষহ বেদনাই অভিনেত্ৰীগৰাকীক কষ্ট দিছিল৷\nদেউতাকৰ এই ভূমিকা আদ্ৰেৰ বাবে আছিল লজ্জাজনক, সেয়ে তেওঁ ভাবিছিল যে নিজৰ নাজী বিৰোধী স্থিতিৰ কথা প্ৰকাশ কৰিলে তেওঁ অবিশ্বাসৰ পাত্ৰ হোৱাৰহে সম্ভাৱনা অধিক৷\nএনে এক অন্তর্দ্বন্দ্বকো নেওচি আদ্ৰেই বিশ্ববাসীৰ সন্মুখত নিজকে সৌন্দর্য্য, মেধাশক্তি আৰু সাহসৰ এক সার্থক সমাহাৰ ৰূপে পৰিচয় দি গ’ল অনায়াসে৷ এদিন সমাহিত স্বৰেৰে হেনো আদ্ৰেই কৈছিল:\n‘একে আষাৰে মোৰ জীৱনটোৰ কথা কব লাগিলে কি বুলিনো কওঁ? মই ছাগে বৰ ভাগ্যৱতী, আৰুনো কি?’


তিনিদিনীয়া নহয়, দুদিনীয়া কাৰ্যসূচীৰে অনুষ্ঠিত হ'ব অসম প্ৰাদেশিক যোগী সন্মিলনীৰ শতবৰ্ষ সামৰণি অনুষ্ঠান... - Asomiya Pratidin - অসমীয়া প্ৰতিদিন | Highest Circulated Assamese News Paper & News Portal\nডিজিটেল সংবাদ,ৰহাঃ অহা ১৪ , ১৫ , আৰু ১৬ ফেব্ৰুৱাৰীৰ পৰিবৰ্তে ১৪ আৰু ১৫ ফেব্ৰুৱাৰীত একে স্হানতেই অনুষ্ঠিত হব অসম প্ৰাদেশিক যোগী সন্মিলনীৰ শতবৰ্ষ সামৰণি অনুষ্ঠান । অসম প্ৰাদেশিক যোগী সন্মিলনী , শতবৰ্ষ উদযাপন সমিতি আৰু আদৰণি সমিতিৰ আলোচনা মৰ্মে এই সিদ্ধান্ত লোৱা হৈছে ।\nদুদিনীয়া কাৰ্য্যসূচী মতে ১৪ ফেব্ৰুৱাৰীত (শুক্ৰবাৰে) পুৱা ৬ বজাত পৰিবেশ নিকাকৰণ ” স্বচ্ছ ভাৰত অভিযান ” , পুৱা ৬.৩০ বজাত বৃক্ষ ৰোপণ, পুৱা ৭ বজাত মুখ্যদ্বাৰ মুকলি কৰিব অভ্যৰ্থনা সমিতিৰ মুখ্য উপদেষ্টা ঘনশ্যাম নাথে , পুৱা ৭.৩০ বজাত প্ৰতিনিধি শিবিৰ মুকলি কৰিব নগাঁও জিলা সাহিত্য সভাৰ সভাপতি পৰাণ কুমাৰ বৰুৱাই , পুৱা ৮.৩০ – বজাত এশ গৰাকী বিশিষ্ট ব্যক্তিৰ দ্বাৰা এশ খন পতাকা উত্তোলন , পুৱা ৯.০০ বজাত শ্ৰদ্ধাঞ্জলি অনুষ্ঠান আৰু স্মৃতি তৰ্পন , পুৱা ৯.৩০ বজাত – শ্বহীদ বেদীত মাল্য প্ৰদান , দুপৰীয়া ১২.০০ বজাত বিশিষ্ট ব্যক্তিক সম্বৰ্ধনা অনুষ্ঠান উদ্বোধন কৰিব জ্যোতি চিত্ৰবনৰ উপাধ্যক্ষ অভিজিত নাথে , বিয়লি ১.০০ বজাত আলোচনা চক্ৰ অনুষ্ঠিত হব শ্বহীদ ভৱনত , বিয়লি ২.৩০ বজাত অসম প্ৰাদেশিক যোগী মহিলা সন্মিলনীৰ মুকলি সভা আৰু স্মৃতিগ্ৰন্হ ” কদলী ” উন্মোচন , উদ্বোধক অসমৰ জলসম্পদ ,বিজ্ঞান আৰু প্ৰযুক্তিবিদ্যা বিভাগৰ মন্ত্ৰী কেশৱ মহন্ত , সভাপতিত্বত কৰিব জয়া দেৱীয়ে ,অনুষ্ঠানত গুৱাহাটী লোকসভা সমষ্টিৰ সাংসদ কুইন ওজা , প্ৰাক্তন সাংসদ জয়শ্ৰী গোস্বামী মহন্ত , বিধায়িকা আঙুৰলতা ডেকা আৰু অসম মহিলা সমতা ছ’চাইটিৰ অৱসৰপ্ৰাপ্ত সঞ্চালিকা ড. চন্দ্ৰ প্ৰভা ভূঞাই বিশিষ্ট অতিথি হিচাবে অংশগ্ৰহণ কৰিব ।\nবিয়লি ৩.০০ বজাত যুৱ ছাত্র অভিবৰ্ত্তন ( স্হান শ্বহীদ ভৱন ) ,বিয়লি ৪.৩০ বজাত ৪.৩০ বজাত ধৰ্মীয় আলোচনা চক্ৰ ,স্মৃতিগ্ৰন্হ ” অনন্ত দৃষ্টি ” উন্মোচন , আৰু অন্যান্য গ্ৰন্হ উন্মোচন , সন্ধিয়া ৬ বজাত একেলগে এশগছি বন্তি প্ৰজ্বলন , সন্ধিয়া ৭.০০ বজাত ভাতৃ- ভগ্নী সংগঠন সমূহৰ বিষয় বাচনি সভা , সন্ধিয়া ৭.৩০ বজাত অসম প্ৰাদেশিক যোগী সন্মিলনীৰ প্ৰতিনিধি সভা , নিশা ৮.০০ বজাত সাংস্কৃতিক সন্ধিয়া উদ্বোধন কৰিব অসম আৰক্ষী বিশেষ শাখাৰ আৰক্ষী মহাপৰিদৰ্শক হীৰেণ নাথে ।\n১৫ ফেব্ৰুৱাৰী ( শনিবাৰে) পুৱা ৫.৩০ বজাত যোগ -প্ৰাণায়ম , পুৱা ৬ বজাত ৰুদ্ৰযঞ্জ আৰু পুৰোহিত কৰ্মশালা উদ্বোধন কৰিব নাথ গুৰু কৈৱল্য নাথজী মহাৰাজে ,পৰিচালনা শশীমোহন নাথৰ, পুৱা ৮ বজাত বৰ্ণিল সাংস্কৃতিক শোভাযাত্ৰা উদ্বোধন কৰিব অভ্যৰ্থনা সমিতিৰ সভাপতি ৰূপক শৰ্মা সহযোগ কৰিব শিল্পী কৃষ্ণ মণি নাথ আৰু অভিনেত্ৰী আইমী বৰুৱাই , পুৱা -১০.৩০ বজাত বিশিষ্ট ব্যক্তিক সম্বৰ্ধনা ,দিনৰ ১১ বজাত অনুষ্ঠিত হব লগীয়া মুকলি সভাত সভাপতিত্বত কৰিব অসম প্ৰাদেশিক যোগী সন্মিলনীৰ সভাপতি ড. অৰুণ কুমাৰ বৰাই, মুকলি সভা উদ্বোধন কৰিব অসমৰ বিত্ত ,স্বাস্হ্য , শিক্ষা আৰু গড়কাপ্তানী বিভাগৰ মন্ত্ৰী ড. হিমন্ত বিশ্ব শৰ্মাই , মুখ্য অতিথি অসমৰ মুখ্যমন্ত্ৰী সৰ্বানন্দ সোনোৱাল।\nবিশিষ্ট অতিথি নাথগুৰু স্বামী শিৱনাথজী মহাৰাজ( উৰিষ্যা) , সন্মানীয় অতিথি অসমৰ প্ৰাক্তন মুখ্যমন্ত্ৰী প্ৰফুল্ল কুমাৰ মহন্ত , বিজেপিৰ ৰাজ্যিক সভাপতি ৰনজিত দাস , অসমৰ ৰাজ্যিক স্বাস্হ্য মন্ত্ৰী পীষুয় হাজৰিকা , বিধায়ক ৰূপক শৰ্মা , বিধায়ক কিশোৰ নাথ , প্ৰাক্তন সাংসদ ৰাজেন গোহাঁই আদিয়ে অংশগ্ৰহণ কৰিব । সন্ধিয়া ৭.০০ বজাত সাংস্কৃতিক সন্ধিয়াৰে শতবৰ্ষৰ সামৰণি পৰিব । অনুষ্ঠানত সকলো ৰাইজৰ সহায় সহযোগিতা অভ্যৰ্থনা সমিতিয়ে কামনা কৰিছে ।\n৭ বছৰ হ’ল, আৰু কিমান অপেক্ষা কৰিব ন্যায়ৰ বাবেঃ আদালতৰ ভিতৰতে হুকহুকাই কান্দি উঠিল নিৰ্ভয়াৰ মাতৃয়ে


জাৰজ (লাকি আহমেদ) - সাহিত্য ডট অৰ্গ\n(মোৰ এজন বন্ধুৰ জীৱনৰ দুখঃজনক অধ্যায় এটাৰ কাহিনী,কিন্তু লেখাটোৰ লগত জড়িত মানুহৰ নামবোৰ কাল্পনিক!)\n“মা আৰু মই গোটেই জীৱনটো বুকুত একুৰা জুই লৈ পাৰ কৰিলোঁ..সমাজখনে আমাক শান্তিৰে জীয়াই থাকিবলৈ নিদিলে l পদে পদে অপমান..অপবাদ l কিমান যে মানসিক শাস্তি ভুগ কৰিলো জীৱনটোত কোনো অপৰাধ নকৰাকৈয়ে,তই নুবুজিবি..”-এন.আই.টি শিলচৰৰ ছাত্ৰ আৱাসৰ কোনোবা এটা কোঠাত গল্ড ফ্লেকৰ ধোঁৱাৰ কুণ্ডলী আৰু সিমেন ৯০০০ৰ মায়াবী গোন্ধটোৰ ফাঁকে ফাঁকে বন্ধুৰ কম্পিত কণ্ঠস্বৰ ভাহি আহিছিল l মাজনিশা কোঠাটোত তাৰ দুখৰ কাহিনীবোৰে কোলাহল কৰিছিল…অথচ শব্দৰ অভাৱত মই মাথো নিশ্চুপ হৈ শুনি ৰৈছিলো তাৰ কথাবোৰ..দুখবোৰৰ নিৰৱ দৰ্শক হৈ….\nদেউতা কালুগাঁও চিকিৎসালয়ৰ প্ৰধান চিকিৎসক আছিল তেতিয়া l আমাৰ কোৱাৰ্টাৰৰ কাষৰ কোৱাৰ্টাৰটোৱেই আছিল নতুনকৈ জইন কৰা হস্পিতালৰ নাৰ্ছ পূবালী বাইদেউৰ,একমাত্ৰ সন্তান মোৰ শৈশৱৰ বন্ধু অসীমৰ সৈতে বাস কৰিছিল l কাৰোবাৰ বাবে পূবালী বাইদেউ আছিল ৰহস্যময়ী..আন কাৰোবাৰ বাবে আছিল চৰিত্ৰহীনা আৰু কাৰোবাৰ বাবে আছিল বহু মুখৰোচক কাহিনীৰ নায়িকা l এদিন ওচৰৰে শইকীয়ানীয়ে মাক কোৱা শুনিছিলো পূবালী বাইদেউ হেনো বৰ ভাল মানুহ নহয়,একো বুজা নাছিলো তেতিয়া কথাবোৰ…অথচ মৰমিয়াল পূবালী বাইদেউ আৰু অসীমৰ লগত আমাৰ এক আত্মিক সম্পৰ্ক গঢ়লৈ উঠিছিল কম সময়তেই l ঘৰৰ সদস্যৰ দৰেই হৈ পৰিছিল দুয়ো l সন্ধিয়াৰ চাহকাপ প্ৰায়ে পূবালী বাইদেউয়ে বনাইছিল আমাৰ ঘৰত,একেলগে খাইছিলো আমি,মোৰ লগতে অসীমকো মায়ে পঢ়াইছিল প্ৰ্তিটো সন্ধিয়া…এনেদৰেই মোৰ শৈশৱৰ লগত জড়িত হৈ পৰিছিল অসীম আৰু পূবালী বাইদেউ…\nআমাৰ পৰিয়ালটো আৰু কম্পাউণ্ডাৰ বৰঠা্কুৰদাৰ বাদে বাকীসকলে পূবালী বাইদেউক সহজভাবে লব পৰা নাছিল l কেম্পাছৰ বাকী লৰা-ছোৱালীবোৰক মাক দেউতাকে আনকি অসীমৰ লগত খেলা ধূলা কৰাতো বাধা-নিষেধ আৰোপ কৰিছিল l এদিন অসীমে সুধিছিল-“মা;মোৰ লগত খেলিলে ললিত হঁতক কিয় গালি পাৰে,কিয় মাৰে মাক-দেঊতাকে?”..উত্তৰ বিচাৰি পোৱা নাছিল পুবালী বাইদেউয়ে l অথচ সেইদিনাৰ পৰাই যেন অসীমে অলপ অলপ বুজিব পৰা হৈছিল কথাবোৰ…মাকক কিয় মানুহে বেয়া বুলি কয়,কাৰোবাৰ ঘৰত কিবা পাতিলেও কিয় সিঁহতক নামাতে ইত্যাদি ..ইত্যাদি..আৰু বহুতো কিবা কিবি..! সেয়াই যি আৰম্ভনি আছিল,কিমানবাৰ যে ঘৃ্ণিত হল সিঁহত মানুহৰ দ্বাৰা,লাঞ্ছিত হল সমাজৰ দ্বাৰা…কিন্তু কিয়? -প্ৰশ্নটোৰ উত্তৰ বিচাৰি হাবাথুৰি খায় অসীম l আৰু এদিন আমিও দেউতাৰ ট্ৰেন্সপাৰ হোৱাত কালুগাঁও এৰি গুছি আহিছিলো l কিন্তু অসীম আৰু পূবালী বাইদেউৰ লগত সম্বন্ধ একেদৰেই থাকি গল l\nকোনো কোনোৱে কয় পূৱালী বাইদেউৰ বিয়াৰ এসপ্তাহ মান পাছতে হেনো স্বামী কৰবালৈ গুছি গৈছিল..যি ঘূৰি নাহিল আৰু কোনোদিন..আন কোনোৱে কয় আক’ বহুত কিবা কিবি..যিবোৰ শুনাৰ কোনো প্ৰ্য়োজনবোধ কৰা নাছিলো মই কোনোদিন,মাথো প্ৰ্য়োজনবোধ কৰিছিলো কিছুমান প্ৰ্শ্নৰ উত্তৰ জনাৰ-“অসীমৰ দৰে নিষ্পাপ শিশুবোৰৰ অপৰাধ কি? কোনো পাপ নকৰাকৈয়ে কিয় পাপ বুলি গণ্য কৰা হয় সিঁহতক?কোনো অপৰাধ নকৰাকৈয়ে কিয় সমাজে প্ৰ্দান কৰা শাস্তি ভুগিব লগা হয় সিঁহতে? কিয় বঞ্ছিত কৰা হয় সিঁহতক শৈশৱৰ হাহি-ধেমালিবোৰৰ পৰা,সপোনবোৰৰ পৰা,আত্মসন্মানৰ পৰা..অধিকাৰবোৰৰ পৰা? চুৰ-ডকাইত,হত্যাকাৰী আৰু দূৰ্নীতিগ্ৰস্থ মানুহবোৰো যদি সমাজত সা-সন্মানেৰে জীয়াই থাকিব পাৰে,অসীম-পূবালী বাইদেউৰ দৰে নিৰপৰাধী লোকসকলে কিয় নোৱাৰে…?”\nঅসীম আৰু পূবালী বাইদেউৰ বুকুত আজিও জ্বলি আছে একুৰা জুই..যান্ত্ৰণাৰ জুই…ক্ষোভৰ জুই…যাৰ উত্তাপ আমিবোৰে হয়টো কেতিয়াও অনুভৱ কৰিব নোৱৰিম l কিন্তু মোৰ বাবে বাইদেউ সদায় এগৰাকী সন্মানীয় নাৰী,সমাজৰ অবিহনেই সকলো দুখ-কষ্ট,লাঞ্ছণাকো আওকাণ কৰি অকলেই মাক-দেউতাক দুয়োৰে দায়িত্ব পালন কৰি একমাত্ৰ সন্তানটোক মানুহ হিচাপে গঢ় দিলে বাইদেউয়ে lতেঁওলোকৰ অৱশিষ্ট জীৱনকাল যাতে সুখদায়ক হয় তাকেই কামনা কৰিলো….\n← অভাৱ (মন জিৎ)\n“অব্যক্ত বেদনা” (নিৰ্মালী বৰঠাকুৰ) →


ভাৰতীয় ক্ৰিকেট দলৰ জাৰ্চীৰ পৰা আঁতৰিব ‘OPPO’! কোনে কৰিব নতুনকৈ ‘Sponsor’?|cricket-byju-to-replace-oppo-on-team-india-jersey– News18 assam\nভাৰতীয় ক্ৰিকেট দলৰ জাৰ্চীৰ পৰা আঁতৰিব ‘OPPO’! কোনে কৰিব নতুনকৈ ‘Sponsor’?\nএতিয়া চীনৰ নহয়,ভাৰতীয় প্ৰতিষ্ঠানৰ নাম দেখিবলৈ পোৱা যাব ভাৰতীয় ক্ৰিকেট দলৰ জাৰ্চীত!\nLast Updated : July 25, 2019, 11:16 IST\nবিশ্বকাপত ইংলেণ্ডৰ বিৰুদ্ধে ভাৰতীয় দলে গেৰুৱা ৰঙৰ জাৰ্চী পৰিধান কৰিছিল। এতিয়া ভাৰতীয় জাৰ্চীৰ সন্দৰ্ভত আন এক নতুন খবৰ চৰ্চালৈ আহিছে। ৱেষ্ট ইণ্ডিজ ভ্ৰমণ শেষ হোৱাৰ পিছতে ভাৰতীয় ক্ৰিকেটৰ জাৰ্চীত দেখিবলৈ পোৱা যাব এক পৰিৱৰ্তন।\nভাৰতীয় ক্ৰিকেট দলৰ জাৰ্চীৰ পৰা আঁতৰিব চীনৰ প্ৰতিষ্ঠান OPPO ৰ নাম। কিন্তু কেইদিনমান পাছতে OPPO ৰ সলনি ভাৰতীয় প্ৰতিষ্ঠান BYJU'S নাম দেখিবলৈ পোৱা যাব ভাৰতীয় ক্ৰিকেট দলৰ জাৰ্চীত। অৰ্থাৎ BYJU'S Sponsor কৰিব ভাৰতীয় ক্ৰিকেট দলৰ জাৰ্চীক। উল্লেখযোগ্য যে ২০১৭ চনত ‘OPPO’ ক ১০৭৯ কোটি টকাৰ ৰাইটচত পাঁচ বছৰৰ বাবে ভাৰতীয় দলৰ জাৰ্চী ‘Sponsor’ কৰিবলৈ দিছিল BCCI-এ।কিন্তু ম্যাদ উকলাৰ আগতেই এতিয়া জাৰ্চীৰ Sponsorship সলনি কৰাৰ সিদ্ধান্ত লৈছে BCCI–এ। এতিয়া ৱেষ্ট ইণ্ডিজৰ লগত ভাৰতে ভাগ ল’বলগীয়া শৃংখলাৰ পিছতে OPPO আঁতৰিব ভাৰতীয় দলৰ জাৰ্চীৰ পৰা।\nযদিও নতুন ‘Sponsor’ ৰ বাবে বিচিচিআইয়ে নিলাম প্ৰক্ৰিয়া অনুষ্ঠিত কৰিব, তথাপিও BYJU'S –এ এই সুবিধা লাভ কৰাতো প্ৰায় নিশ্চিত!\nFirst published: July 25, 2019, 11:16 IST\nBCCIindian cricket teamNew SponsorOppo


তপামূৰী - সাহিত্য ডট অৰ্গ\nমূল গল্পঃ নেড়ী\nগল্পকাৰঃ মাণিক বন্দোপাধ্যায়\nতাৰাৰ মূৰত দূৰ্ভিক্ষৰ প্ৰথম আঘাতটো লাগিল। তাৰাৰ এমূৰ সুশোভিত ক’লা চুলি একোচা আছিল। খেতিয়কৰ ঘৰতো মাজে মাজে কোনো কোনো ছোৱালীৰ এনে হয়। বাপেকৰ ঘৰত থকাৰ সময়ত আৰু শহুৰেকৰ ঘৰলৈ অহাৰ কিছু বছৰলৈ, ল’ৰা–ছোৱালীৰ জন্মৰ আগলৈকে তেল লগাব পাৰে। তাৰপিছত তেলত অভাৱত চুলি আকৌ ৰুক্ষ হৈ যায়। ফুলি ওফন্দি থাকে, দেখিবলৈ জোপোহাৰে ভৰা জঙ্ঘলৰ দৰে হয়। চুলি বহুত বাঢ়ি যোৱা যেন লাগে। সাৰ নিদিলে গগন মাইতিৰ খেতিত ভাল শস্য নহয়, দহটি ল’ৰা–ছোৱালী, বিয়া দিয়াৰ পৰতো তাৰাৰ মূৰত অযত্নপালিত চুলিৰ ফচল অদ্ভুত ধৰণে ফুলি থাকে, তাই প্ৰাণপণে চম্ভালিবলৈ চেষ্টা কৰে।\nতাৰ পিছত আহিল অত্যন্ত কষ্টকৰ দিনবোৰ। সৰ্বস্বান্ত হোৱাৰ দিন। তাৰাৰ মূৰত দিবলৈ দুদিনত যি দুই ফুটা তেল যোগাৰ কৰিছিল, সেয়াও বন্ধ হ’ল। মূৰত জঁট বান্ধিলে, ওকণিৰ বংশ বৃদ্ধি হ’ল আৰু পাগলৰ দৰে মূৰত চিকুটি চুলি ছিঙি তাৰাই বকি থাকে, মৰিলোঁ, অ মা মৰিলোঁ। মাৰ ভূতো, কটাৰীৰে বুকুত সোমাই যোৱাকৈ কোব এটা মাৰি দে ঐ।\nভীত সন্ত্ৰস্ত ক্ষুধাৰ্ত গগনে বিবৰ্ণমুখেৰে আলোচনা কৰিবলৈ আহে, জীৱন–মৰণৰ কথাটো তাৰাই মন দিব নোৱাৰে। দুই দণ্ডৰ বেছি সময় স্থিৰ হৈ বহিব পাৰিলেহে মন স্থিৰ কৰিব পাৰিব তাই। কাতৰতাৰে সেইবাবে তাই কয়, কি জানো, যি ভাল দেখ তাকে কৰ। ঘৰত চাউল শেষ হৈছে, বুজাবুজি কৰি কিবা এটা কৰ। দে, বেচিয়েই দে। পেটৰ জ্বালাত সৰু ল’ৰা–ছোৱালীবোৰে কান্দে, তাৰাই সিহঁতক থাপ্পৰ দিয়ে। ইফালৰ পৰা সিফালৰ পৰা কান্দোন ভাঁহি আহে, আতঙ্কত বুকুখন মোচৰ খাই উঠে তাৰাৰ, কিছুসময় লৰচৰ নকৰাকৈ নিথৰ হৈ বহি থাকে। তাৰপিছত আকৌ মূৰলৈ হাত যায়, জঁট ডাঙে, চিকুটে আৰু ওকণি মাৰে। চুলিৰ অৰণ্যৰ পৰা ওকণি বিচাৰি আনি দুই বুঢ়া আঙুলিৰ নখত টিপি পুট কৰি মৰাৰ মুহূৰ্তটোত তাৰাৰ বাবে এই বিশ্ব–সংসাৰ তুচ্ছ হৈ যায়। শৰীৰ ভালেখিনি শুকাই গৈছে। মুখলৈও পানী নাহে। তথাপিও ওকণি মৰা পুট শব্দটোৰ লগে লগে জিভাত সুন্দৰ শব্দ ওলায় উস্।\nপ্ৰথম মৃতকৰ সময়ৰ কন্দা–কটা এই চুলিকোচাৰ বাবেই বৰ গাম্ভীৰ্যপূৰ্ণ হ’ল। যোৱা নিশা জীয়েক মনা বিধবা হ’ল, ল’ৰাজনে অকণমানি জীয়েকজনীক বুকুত সাৱটি টানি টানি উশাহ লৈ ঢুকাল। তাইৰ স্বামীৰ মৃত্যুৰ সময়ত তাইৰ শাহুৱেকে আনটো ল’ৰাক লৈ তাক তেনেকৈয়ে পেলাই থৈ পলাই গৈছে। কান্দি কান্দি তাৰাই চুলিৰ যন্ত্ৰণাত জ্ঞানশূন্য হৈ চুলি ছিঙিবলৈ ধৰিলে, তাইৰ শোক দেখি সকলোৱে হতভম্ব হৈ পৰিল। এনেকুৱা শোকাৰ্ত হোৱাৰ ক্ষমতা সিহঁতৰ নাছিল। অনুভূতি ক্ৰমান্বয়ে ভোঁটা হৈ আহিছিল, দেহৰ শক্তিও নাছিল ইমান।\nতাৰাৰ কোলাৰ ল’ৰাটো সৰু। মনাই তাইৰ ছোৱালীজনীক মাকৰ কোলাত তুলি দি ক’লে, মা এইকো অলপ গাখীৰ দে। মোৰ গাখীৰ শুকাই গৈছে। তাৰাৰ যেন বুকুৰ গাখীৰ শুকাবলৈ বাকী আছে। চালত থকা কলহ জোকাৰি অলপ ধূলি মিহলি গুৰ উলিয়াই আনে, শুকান পাতৰ জুই জ্বলাই গৰম কৰি নাতিনীয়েকক খুৱাই দিয়ে।\nতিনিদিন পিছত আন এজন ল’ৰা আৰু এজনী ছোৱালীৰ বাবে তাৰাৰ কান্দোন বৰ নিস্তেজ হয়। ল’ৰা–ছোৱালী দুয়োটা অসুখত ভুগিছিল। ঔষধৰ অভাৱত যে সিহঁত মৰিল সেইটো নহয়, আচলতে ৰোগটো উপলক্ষহে, খাবলৈ নাপায় মৰিল। ৰৈ ৰৈ তাৰাই গোটেই দিনটো বিনাই বিনাই কান্দিলে।\nআধাপোৰা ভাই–ভনী দুয়োটাক নদীত উটুৱাই দিয়াৰ পিছত সকলোৰে সৈতে ভূতো ঘৰলৈ ঘূৰি আহিল। হৃদয় পণ্ডিতৰ ঘৰৰ সম্মুখত সি পিছ পৰিল। সকলোৱে আহি পোৱাৰ কিছু সময় পিছতে এটা মৰা ছাগলী পোৱালি গামোছাত বান্ধি সি ঘৰলৈ ঘূৰি আহিল। পোৱালিটো গাঁৱৰ প্ৰাথমিক স্কুলৰ মাষ্টৰ হৃদয় পণ্ডিতৰ ছাগলীৰ। স্কুলখন বন্ধ হৈ যোৱাৰ বাবে হৃদয়ে এতিয়া জমিদাৰ পূৰ্ণ ঘোষালৰ ধানৰ হিচাপ লিখে।\nমনাই নিমখ–হালধি সানি, তেল নোহোৱাকৈ ছাগলী পোৱালিটোৰ মাংস ৰান্ধিলে। বিধবা হৈ বাপেকৰ ঘৰলৈ আহি হবিছো পালন কৰা নাছিল বুলি কৈ তাই সকলো ৰীতি–নীতিৰ কথা পাহৰি ৰান্ধি ৰান্ধিয়েই মনাই অলপমান মাংস খালে। এই লৈ তাইৰ ভূতোৰ লগত হতাহতি, মৰামৰি হ’ল। ওঠৰ বছৰৰ মনা আৰু বিশ বছৰৰ ভূতো।\nপিছদিনাখন হৃদয় পণ্ডিত আহিল। সম্মুখৰ বাৰাণ্ডাত শুই ছাগলীজনীয়ে পোৱালিকেইটাক গাখীৰ খাবলৈ দিছিল আৰু ডিঙি টিপি ভূতোই সেই পোৱালি চুৰি কৰি আনিছে।\nভাল দাম এটা দি গগন। নহ’লে তোৰ ল’ৰাক পুলিছক দিম।\nদাম ক’ৰ পৰা পাব পণ্ডিত মহাশয়?\nমনাক দেখি হৃদয় পণ্ডিতে অলপমান আচৰিত হৈ ক’লে, তই কেতিয়া আহিলি মনা? স্বামী কেতিয়া ঢুকাল। ছমাহ পূৰ্ণ ঘোষালৰ লগত থাকি হৃদয় পণ্ডিতৰ চেহেৰা, চোৱাৰ ধৰণ, কথাৰ ভংগী সকলো অদ্ভুত ধৰণে পৰিৱৰ্তন হৈছে; স্কুল বন্ধ নহ’লে কি হ’লহেঁতেন কব পৰা নাযায়। চিৰকাল যি মহান দৰিদ্ৰৰ আদৰ্শৰ শোষণত থেতেলা আৰু ভোঁটা হৈ নিৰ্ব্বোধ ভাল মানুহ হৈ আছিল, তেনেকৈ হয়তো শেষ পৰ্যন্ত থাকিলহেঁতেন। পূৰ্ণ ঘোষালৰ লগত মিলি ক্ষিপ্ৰ গতিৰে টকা ঘটিবলৈ শিকি হঠাৎ সেই মানুহ ভালকৈ মোট সলাব পৰা হৈ উঠিল।\nছাগলী পোৱালিটোৰ বাবে তেওঁ আৰু বেছি হাঙ্গামা নকৰিলে। ভৱিষ্যতৰ বাবে সাৱধান কৰিয়েই ক্ষান্ত হ’ল। গগনৰ বাবে কিবা এটা ব্যৱস্থা কৰি দিবলৈ কঁঠাল কাঠৰ পীৰাত বহিল। ভেটিটোৰ বাহিৰে আৰু একোৱেই নাই গগনৰ।\nবন্ধকী ৰাখ। ৰাখি বাপ–বেটা দুয়োটাই উপাৰ্জন কৰিবলৈ যা। দুটা ডেকা মানুহ ঘৰত বহি নোখোৱাকৈ মৰিব লৈছ, লাজ নালাগে?\nযোৱাৰ আগতে হৃদয় পণ্ডিতে মনাক কৈ গ’ল, তোৰ চুলিকোচাও মাৰৰ দৰেই।\nমনাই ক’লে–সব চুলি সৰি গ’ল।\nবহুতেই গা এৰা দি গৈছে, বহুতেই যি ইচ্ছা তাকে কৰিছে, কোনোজনে আপোনজনক অকলশৰীয়া কৰি গৈছে, কোনোজনে সপৰিয়ালে গৈছে। ঘূৰিও আহিছে দুই এজন– আপোনজনক হেৰুৱাই। এওঁলোকৰ পৰা শুনা গৈছে, যাবলৈ ক’তো ঠাই নাই। যতেই যোৱা তাতেই এই অৱস্থা।\nদিনটো আলোচনা হ’ল। ভেটি বেচিব নে বন্ধকী দিব, গগন আৰু ভূতো দুয়োজনেই যাবনে এজন যাব, নে ঘৰখনৰ সকলোৱে যাব। আৰু গ’লে ক’লৈ যাব?\nওকণিৰ কামোৰ তৰাই এতিয়া আৰু তেনেকুৱা অনুভৱ নকৰে, বোধশক্তি আৰু ভোঁটা হৈ গৈছে। কিন্তু তাৰ লগে লগে বুদ্ধিও ভোঁটা হৈ যোৱাত কোনো ধৰণৰ পৰামৰ্শ তাই দিব নোৱাৰিলে।\nভূতোক পিছদিনাখন আৰু দেখা নগ’ল। হৃদয় পণ্ডিতৰ পৰা পথৰ সন্ধান পাই সি অকলেই গুছি গৈছে।\nগগনে ক’লে, অকলে তোমালোকক ক’লৈ লৈ যাম? নিজে গৈ চাওঁ যদি কিবা হয়।\nঘৰ বন্ধকিত থৈ পোন্ধৰ–বিশদিনৰ খোৱাৰ যোগাৰ লৈ গগন গুছি গ’ল। ঘূৰি নাহে, পোন্ধৰ–বিশদিনৰ ভিতৰতে খবৰ আৰু ৰোজগাৰৰ কিছু অংশ পঠিয়াব।\nদুবাৰ দুবাৰ খাবলৈ পাই তৰাৰ চুলিৰ যন্ত্ৰণা অনুভৱৰ শক্তি আকৌ বাঢ়ি যায়। তাইৰ ভৰা ঘৰখন কিদৰে খালী হৈ গৈছে আকৌ বুজিব পাৰি মাজৰ নিজম দিনবোৰৰ পিছত আকৌ ইনাই বিনাই কান্দিবলৈ ধৰে, মনায়ো মাকৰ সৈতে সুৰ মিলায়। মনাৰ মূৰতো জট বান্ধি ওকণি হৈছে। মাক–জীয়েকে বহি কান্দে আৰু পৰস্পৰৰ মূৰৰ জট ভাঙি ওকণি চায়।\nখাদ্য বস্তু শেষ হৈ যায়। এদিন দুদিনকৈ সময় পাৰ হৈ মাহ হয়। গগনৰ কোনোধৰণৰ সংবাদ নাই। শোক, দুখ আৰু শাৰীৰিক যন্ত্ৰণাত আকৌ জয় পৰি আহে দুয়োজনী। মনাৰ ছোৱালীজনী গাখীৰৰ অভাৱত মৰি যায়, কাঁৰী চাউলৰ ভাত খোৱাৰ বাবে পেটৰ অসুখ হৈছিল। তাৰাৰ কোলাৰ ল’ৰাটোও মৰে একেদৰে। তাৰপিছত এটা এটাকৈ, এবেলা এজন আৰু আনটো বেলা আন এজন, তাৰাৰ আৰু এজন ল’ৰা আৰু এজনী ছোৱালী মৰে। মৰো মৰো অৱস্থাত থাকে দুটা। দহটাৰ ভিতৰত তাৰাৰ চাৰিটা সন্তান মৰিছিল– এই গাঁৱতে খুব স্বাভাৱিকভাৱে মৰিছিল– আৰু চাৰিটা মৰে দুৰ্ভিক্ষত।\nহৃদয় পণ্ডিত আহে যায়, পৰামৰ্শ দিয়ে, উপকাৰ কৰিবলৈ বিচাৰে কিন্তু চাউল নিদিয়ে। পেটৰ পোৰণি নাথাকিলে মানুহে কথা কিয় শুনিব! ক’লে, চাউল পাবা ক’ত? যি কৈছোঁ তাকে শুন। তোমালোক চহৰলৈ ব’লা; খোৱা–লোৱাৰ ব্যৱস্থা কৰি দিম, গগন যদি ঘূৰি আহে, তোমালোকেও ঘূৰি আহিবা।\nতাৰাই ক’লে, আপুনিয়েই দেউতা ঈশ্বৰ, যি ভাল দেখে তাকে কৰক।\nদুয়োজন ৰাজী হোৱাত হৃদয়ে মনে মনে অলপ হিচাপ কৰে। মনতো আছে চেষ্টাং কৃতৰ সংস্কৃত শ্লোকটো। তেওঁ মনাক বেলেগে ক’লে, যি কৰিছোঁ তোৰ ভালৰ বাবেই কৰিছোঁ মনা। কিন্তু চাৰিজনৰ ব্যৱস্থা কেনেকৈ কৰিব পাৰিম? দোমোজাত পৰিছোঁ। মাৰ নগ’লে তই যদি নাযাৱ– গ’লে কিন্তু সুখত থাকিবি। মাছ–গাখীৰ খাব পাবি, শাৰী–গহনা পিন্ধিবলৈ পাবি–\nনাযাওঁ বুলি কৈছিলোঁ?\nকৈছ নেকি? কৈছতো? বৰ ভাল কথা।\nতাৰাৰ অজ্ঞাতেই মনাক শাৰী–গহনা পিন্ধাই মাছ–গাখীৰ খাই সুখত ৰখাৰ বাবে চহৰলৈ পঠিয়াই নিজৰ মাছ–গাখীৰ খোৱাৰ আৰু পত্নীক শাৰী–গহনা দিয়াৰ ব্যৱস্থাটো হৃদয় পণ্ডিতে ঠিক কৰিলে।\nমধ্যৰাতিৰ পৰা আৰম্ভ কৰি পিছত গোটেই দিনটো ছোৱালীৰ বাবে অপেক্ষা কৰি দুয়োটা ল’ৰাক লৈ তাৰা হৃদয় পণ্ডিতৰ ঘৰলৈ গ’ল।\nছোৱালীজনী পলাই গৈছে পণ্ডিত মহাশয়।\nকথা সেইটোহে নেকি? ছিঃ ছিঃ।\nমোক চহৰলৈ পঠিয়াই দিয়ক। গৃহস্থী সামৰি ৰাখি কি হ’ব আৰু?\nক্ষন্তেক সময় নীৰৱে থাকি হৃদয় পণ্ডিতে ক’লে, হওঁতে অলপ গণ্ডগোল হৈছে ভূতোৰ মাক। য’লৈ পঠিয়াম বুলি কৈছিলোঁ, তালৈ আৰু মানুহ নিনিয়ে বুলি খবৰ পাইছোঁ।\nদুয়োটা ল’ৰাক সাবতি তাৰাই বাৰাণ্ডাত বহি থাকে। মূৰত অজস্ৰ ওকণি কিলবিলাই আছে। সন্ধ্যাবেলাৰ অন্ধকাৰ জোন ওলাই অহাত বিৱৰ্ণ হৈ পৰে। তাৰাই বুজি উঠে, তাইৰ ল’ৰা দুটা হৃদয় পণ্ডিতৰ বাৰাণ্ডাৰ মাটিতেই ঘুমাইছে। সিহঁতক তাতেই থৈ তৰাই চুপচাপ ৰাস্তালৈ ওলাই যায়। চহৰৰ ফালে খোজ কাঢ়িবলৈ আৰম্ভ কৰে।\nতাৰপিছত অলেখ ঘটনা ঘটে তাৰাৰ জীৱনত। এমাহমানৰ পিছত হস্পিতালত আইনাত নিজৰ মুখখন চাই তাৰাই প্ৰশ্ন কৰে, তুমি কোন অ’?\nচাওচোন চিনিব পাৰিনে নোৱাৰি। এইখন হৈছে সাতাইখুনিৰ গগনৰ পত্নী তাৰাৰ মুখ।\nতাৰাৰ হাঁহি জীয়াই নাথাকিল। – যা! তাৰাৰ মূৰ কিয় খুৰোৱা হ’ব? কিমান চুলি তাৰাৰ মূৰত!


মানৱাধিকাৰ (মূল: ড. নৰেন্দ্ৰ কোহলী ) অনুবাদ: ধ্ৰুৱ – ফটাঢোল\nMarch 1, 2020 অনুবাদ\t4 Comments\nমানৱাধিকাৰ (মূল: ড. নৰেন্দ্ৰ কোহলী ) অনুবাদ: ধ্ৰুৱ\n“দেশত মহিলা অলপো সুৰক্ষিত নহয়৷ তেওঁলোকৰ বিৰুদ্ধে অপৰাধ বাঢ়ি গৈ আছে৷ ” তেওঁ ক’লে\n“ কাৰণ? ” মই সুধিলোঁ৷\n“ অপৰাধীয়ে শাস্তি নাপায় বাবে সিহঁতৰ সাহস বাঢ়ি যায় আৰু সিহঁতক দেখি অন্য অপৰাধীৰ সৃষ্টি হয়৷ ”\n“তেন্তে সমাধান কি? ”\n“কঠোৰ শাস্তি৷ ”\n“ধৰ্ষনকাৰীক মৃত্যুদণ্ড দিব লাগে৷ ” তেওঁ ক’লে৷\n“ যেতিয়া ধনঞ্জয় চেটাৰ্জীক মৃত্যুদণ্ড দিয়া হৈছিল আপুনিও মমবাতি জ্বলাই, চৰকাৰে অপৰাধীক শুদ্ধ হ’বলৈ সুবিধা নিদিয়ে ফাঁচীকাঠত ওলোমাই দিয়ে ইত্যাদি ইত্যাদি কৈ চৰকাৰৰ বিৰুদ্ধে বহুত কিবা কিবি কৈছিল৷ আপুনিওতো গোটেই ৰাতি মৃত্যুদণ্ডৰ বিপক্ষে চৰকাৰৰ বিৰুদ্ধে প্ৰতিবাদ কৰাসকলৰ মাজৰ এজন আছিল! ”\n“ সেইটো মানৱাধিকাৰৰ মামলা আছিল৷ ” তেওঁ ক’লে, “সকলো মানুহৰে জীয়াই থকাৰ অধিকাৰ আছে৷ মানুহক আপুনি যিকোনো শাস্তি দিব পাৰে কিন্তু আপুনি তেওঁৰ জীয়াই থকাৰ অধিকাৰ কাঢ়ি আনিব নোৱাৰে৷ যিহেতু আপুনি কাৰোবাক জীৱন দান দিব নোৱাৰে, কাৰোবাৰ জীৱন কাঢ়ি লোৱাৰো অধিকাৰ নাই৷ ”\n“ মানে হত্যাকাৰী আৰু ধৰ্ষনকাৰীৰো মানৱ অধিকাৰ আছে? ” মই সুধিলোঁ৷\n“ কিয় নাই? তেওঁলোক মানুহ নহয় নেকি? ”\n“ নহয় তেওঁলোক নৰপিশাচ, হিংস্ৰ পশু” মই ক’লোঁ৷ “এইটো কওক যে যিসকল কিশোৰী যুৱতী, বৃদ্ধাক ধৰ্ষণ কৰি হত্যা কৰা হয় তেওঁলোকৰ কি মানৱাধিকাৰ নাই? তেওঁলোকৰ কি জীয়াই থকাৰ অধিকাৰ নাই? ” মই আকৌ প্ৰশ্ন কৰিলোঁ৷\n“ আছে৷ কিয় নাই? ” তেওঁ ক’লে৷\n“ তেন্তে সেই ধৰ্ষণকাৰী হত্যাকাৰীটোৰ কি অধিকাৰ আছিল ধৰ্ষণ কৰি হত্যা কৰি কাৰোবাৰ জীয়াই থকাৰ অধিকাৰ কাঢ়ি অনাৰ? যদি দেশৰ চৰকাৰৰ ধৰ্ষণকাৰী আৰু হত্যাকাৰীৰ জীৱন কাঢ়ি লোৱাৰ অধিকাৰ নাই তেন্তে সেই হত্যাকাৰী, ধৰ্ষণকাৰীৰ আনৰ সন্মান আৰু জীৱন কাঢ়ি লোৱাৰ অধিকাৰ কেনেকৈ থাকিব? ”\n“ নাই তেওঁলোকৰ সেই অধিকাৰ নাই”\n“তেন্তে আপুনি সেই গোটেই ৰাতি এনেই প্ৰতিবাদ কৰিলে! ”\n“এনেই প্ৰতিবাদ কৰিলোঁ? ”\n“যেতিয়া আপুনি সেই ৰাতি প্ৰতিবাদ কৰিছিল মোৰ এনেকুৱা লাগিছিল যেন আপুনি দেশৰ সকলো শান্তিপ্ৰিয় মানুহক ভাবুকি দিছিল৷ ”\n“এনেকুৱা একো নাছিল৷ ”\n“আপুনি সাধাৰণ নাগৰিকৰ পক্ষত নে হত্যাকাৰী ধৰ্ষণকাৰীৰ পক্ষত? ”\n“মই কেনেকৈ ধৰ্ষণকাৰীৰ পক্ষত হ’লোঁ? মইতো মাত্ৰ মানৱাধিকাৰৰ… “তেওঁ অলপ খঙাল সুৰত কওঁতেই মই আধাতে বাধা দি ক’লোঁ,\n“ তেন্তে আপুনি ভাবে মনেন্দ্ৰসিং কোহলীয়ে মৃত্যুদণ্ড পাওক কাৰণ সিয়ো একে অপৰাধ কৰিছিল৷ ”\n“ অঁ৷ সেই ঠাইৰ চৰকাৰে যদি বিচাৰে দিব পাৰে৷ মোৰ কি আহে যায়? ”\n“ তেন্তে ধনঞ্জয় চেটাৰ্জীৰ এনে কি আছে যাৰ বাবে আপুনি বিচাৰে তাক মৃত্যুদণ্ড দিয়া নহওক? ”\n“তেওঁৰ পিতৃ-মাতৃ বৃদ্ধ আৰু দুখীয়া৷ তেওঁলোককতো দয়া কৰিব লাগিছিল৷ “তেওঁ এতিয়াও তেওঁৰ কথাত দৃঢ় আছিল৷\n“তেন্তে বৃদ্ধ আৰু দুখীয়া পিতৃ -মাতৃৰ পুত্ৰৰ আনৰ জীয়ৰীক ধৰ্ষণ কৰি হত্যা কৰাৰ অধিকাৰ আছে নেকি? ”\n“মই এইটো কোৱা নাছিলোঁ৷ ”\n“কৈছিলেতো আপুনি এইটোৱেই৷ আপুনি মাত্ৰ একো বুজি পোৱা নাই৷ ”\n“মইতো মানৱাধিকাৰৰ পক্ষত… ”\n“আপুনি ৰাক্ষসাধিকাৰৰ পক্ষত প্ৰতিবাদ কৰিছিল সেইদিনা”\n“মই কেৱল এইটো কৈছোঁ যে আমি যিহেতু কাকো জীৱন দিব নোৱাৰোঁ কাঢ়ি অনাৰো অধিকাৰ নাই৷ পৃথিৱীৰ ডাঙৰ ডাঙৰ মহাপুৰুষসকলেও ইয়াকে কৈ গৈছে৷ ”\n“সেই ডাঙৰ ডাঙৰ মহাপুৰুষসকলৰ জীয়ৰীক কোনেও ধৰ্ষণ বা হত্যা কৰা নাছিল৷ ” মই তেওঁক বাধা দিলোঁ৷\nতেওঁ মনে মনে মোৰ ফালে চাবলৈ ধৰিলে৷\n“আমাৰ কাৰো প্ৰাণ লোৱাৰ অধিকাৰ নাই? ”\n“নাই” তেওঁ ক’লে৷\n“লাগিলে সিহঁতে আমাৰ জীৱন লওক? ”\n“আমাৰ আত্মৰক্ষাৰ অধিকাৰ আছে৷ ”\n“আত্মৰক্ষা তেতিয়ালৈকেহে হয় যেতিয়ালৈকে আমি জীৱিত আৰু সক্ষম থাকোঁ৷ ”\n“তেতিয়ালৈকে কৰক৷ ”\n“আৰু যদি কোনোবাই কাৰোবাক হত্যা কৰিবলৈ আহে বা হত্যা কৰি পেলায় তেতিয়া তাক প্ৰাণদান দিব লাগে৷ ”\n“হয়৷ তাক বেলেগ শাস্তিও দিব পৰা যায়৷ ”\n“আমি সেনা কিয় ৰাখোঁ? ” মই সুধিলোঁ৷\n“দেশৰ ৰক্ষাৰ বাবে৷ ”\n“ মইতো কম, সেইসকল লোকৰ প্ৰাণ ল’বৰ কাৰণে যিয়ে আমাৰ দেশক আক্ৰমণ কৰে, আমাৰ ভূমি কাঢ়ি নিয়ে৷ আমাৰ নাগৰিকক হত্যা কৰে বা বন্দী কৰে৷ আমাৰ দেশ ধ্বংস কৰিবলৈ চেষ্টা কৰে৷ ”\n“হয় এনেকুৱাই৷ ” তেওঁ সহমত পোষণ কৰিলে৷\n“তেন্তে সেনাৰ ৰূপেৰে চৰকাৰৰ কাৰোবাৰ প্ৰাণ কাঢ়ি লোৱাৰ অধিকাৰ আছে, কিন্তু ন্যায়পালিকাৰ ৰূপেৰে নাই? ”\n“সেয়া দেশৰ শত্ৰুৰ কাৰণে৷ ”\n“আৰু সমাজৰ শত্ৰুৰ কাৰণে নহয়? ”\n“আমি সিহঁতৰ প্ৰাণ ল’ব নোৱাৰোঁ৷ মানৱাধিকাৰৰ কথা আছে৷ ”\n“মানৱাধিকাৰ সকলো মানুহৰ আছে৷ দেশৰ শত্ৰুৰো৷ কালিলৈ আপুনিয়েই ক’ব আমাৰ বিদেশী আক্ৰমণকাৰীবিলাকৰো প্ৰাণ লোৱাৰ অধিকাৰ নাই৷ ”\n“এনেকুৱা মই কিয় ক’ম? পাগল নেকি? ”\n“ ইয়াৰ উত্তৰ চাগে আপুনিও দিব নোৱাৰিব কাৰণ আপুনি ধনঞ্জয় চেটাৰ্জীক কৰা সমৰ্থনৰো কোনো যুক্তি নাই”\n“তেন্তে আপুনি কৈছে যে ধনঞ্জয় চেটাৰ্জীক ফাঁচী দিয়াটো উচিত আছিল? ” তেওঁ হতভম্ব হৈ প্ৰশ্ন কৰিলে৷\n“সেই ছবছৰ বয়সৰ শিশুগৰাকীৰ মাক দেউতাকক সোধক যাৰ সন্তানক এটা ৰাক্ষসে বেয়া ধৰণেৰে ধৰ্ষণ কৰি হত্যা কৰিছিল৷ ” ময়ো অলপ আৱেগত আছিলোঁ, “ আৰু আপুনিওতো বাৰ্তালাপটোৰ আৰম্ভণিতে ধৰ্ষণকাৰীৰ বাবে মৃত্যুদণ্ডৰ পোষকতা কৰিছিল! ”\n“ অহ, ” তেওঁ মূৰ খজুৱাই খজুৱাই ক’লে৷ “মই যেতিয়া মহিলা সংগঠনৰ সৈতে কাম কৰোঁ তেতিয়া ধৰ্ষণকাৰীৰ মৃত্যুদণ্ডৰ সমৰ্থন কৰোঁ আৰু যেতিয়া মানৱ অধিকাৰ সংগঠনৰ হৈ কাম কৰোঁ তেতিয়া ধৰ্ষণকাৰী হত্যাকাৰী সকলোৰে মৃত্যুদণ্ডৰ বিৰোধিতা কৰোঁ৷ নাজানো মই কি কৰি থাকোঁ৷ ”\n“মই কওঁনে আপুনি কি কৰে৷ ” মই ক’লোঁঁ, “ আপুনি প্ৰতিবাদ কৰা আৰু ধৰ্ণা দিয়াৰ এটা যন্ত্ৰ, যাৰ চাবি বেলেগৰ হাতত থাকে৷ কোনোবাই বুটাম টিপে আৰু আপুনি চাবি দিয়া পুতলাৰ দৰে তেওঁৰ আদেশবোৰ পালন কৰি থাকে৷ ”\nসেইদিনা গ্ৰুপত পঢ়িলো। আজি আকৌ পঢ়িলো।\nমানৱ অধিকাৰৰ এইসি কী তেইসি।\nআকৌ পঢ়িলোঁ। বৰ ভাল লাগিল এইটো।


দুশ্চিন্তা আঁতৰা নাই প্ৰৱঞ্চিত গ্ৰাহকৰ! চিট ফাণ্ডৰ প্ৰৱঞ্চক গ্ৰেপ্তাৰ হ'লেও টকা নাপায় গ্ৰাহকে\nদুশ্চিন্তা আঁতৰা নাই ধেমাজিৰ প্ৰৱঞ্চিত গ্ৰাহকৰ! চিট ফাণ্ডৰ প্ৰৱঞ্চক গ্ৰেপ্তাৰ হ’লেও টকা ঘূৰাই নাপায় গ্ৰাহকে\nপ্ৰৱঞ্চনাৰ অভিযোগত গ্ৰেপ্তাৰ হোৱা, ৰেচম বিভাগৰ বিষয়া পৱিত্ৰ সন্দিকৈ। ফটোৰ উৎস : ফেইচবুক।\nভুৱা বিত্তীয় প্ৰতিষ্ঠান খুলি লাখ লাখ টকা আত্মসাৎ কৰা লখিমপুৰ ৰেচম বিভাগৰ এজন শীৰ্ষ বিষয়াক ১৩ নৱেম্বৰত ধেমাজিত অসম আৰক্ষীৰ অৰ্থনৈতিক অপৰাধ তদন্ত সংস্থাই গ্ৰেপ্তাৰ কৰিলে যদিও প্ৰৱঞ্চিত গ্ৰাহকসকল আশ্বস্ত হ’ব পৰা নাই। তেওঁলোকৰ মূল চিন্তাটো হ’ল- এই তদন্তই তেওঁলোকৰ টকা ঘূৰাই পোৱাত সহায় কৰিব নে? নে আনবোৰ চিট ফাণ্ডৰ দৰেই কেৱল প্ৰৱঞ্চকক জেইলত ভৰাই দায় সাৰিব চৰকাৰে?\nউল্লেখযোগ্য যে লখিমপুৰৰ ৰেচম বিভাগৰ সহকাৰী প্ৰৱন্ধক পৱিত্ৰ সন্দিকৈয়ে তেওঁৰ ভনীয়েক আৰু দুজন মানৰ লগ হৈ ‘অবনাৰী ফাইনেন্স প্ৰাইভেট লিমিটেড’ নামৰ এটা বিত্তীয় প্ৰতিষ্ঠান খুলি গ্ৰাহকৰ পৰা অধিক সুতৰ লোভ দেখুৱাই বৃহৎ পৰিমাণৰ ধন সংগ্ৰহ কৰিছিল।\nকিন্তু বহুতো গ্ৰাহকে নিৰ্ধাৰিত সময়তো ধন ঘূৰাই নোপোৱাত প্ৰৱঞ্চিত গ্ৰাহকসকলে আৰক্ষীৰ অৰ্থনৈতিক অপৰাধ তদন্ত সংস্থাৰ ওচৰত অভিযোগ দিছিল। তাৰ ভিত্তিত তদন্ত সংস্থাটোৱে ২০/১৮ নম্বৰৰ এটা গোচৰ পঞ্জীয়ন কৰি তদন্ত আৰম্ভ কৰি ১৩ নৱেম্বৰত প্ৰৱঞ্চক সন্দিকৈ আৰু তেওঁৰ ভনীয়েকক জিণ্টী সন্দিকৈক গ্ৰেপ্তাৰ কৰে। ভুৱা বিত্তীয় প্ৰতিষ্ঠানটোৰ ব’ৰ্ড অব্ ডাইৰেক্টৰছ হিচাপে আছিল পৱিত্ৰ সন্দিকৈ, জিণ্টি সন্দিকৈ, ৰঞ্জিত কুমাৰ চন্দ।\nইপিনে আৰক্ষীয়ে তদন্ত কৰি প্ৰৱঞ্চকজনক গ্ৰেপ্তাৰ কৰিলেও চিন্তা দূৰ হোৱা নাই ভুক্তভোগী ৰাইজৰ। “প্ৰৱঞ্চক জেইলত গ’লেও ভুক্তভোগীয়ে তেওঁলোকৰ ক্ষতি হোৱা টকাৰ ঘূৰাই নাপালে এই তদন্তই বিশেষ একো সহায় কৰিব নোৱাৰিব।” এজন ভুক্তভোগী গ্ৰাহকে কয়।\n“স্বাভাৱিকতে দেখা যায় সকলো ধৰণৰ চিট ফাণ্ডজাতীয় কেলেংকাৰিত ভুক্তভোগীৰ টকা কেতিয়াও ঘূৰাই পোৱাৰ ব্যৱস্থা নকৰে চৰকাৰে। প্ৰৱঞ্চক কেইদিন মান জেইলত থাকি জামিন লৈ পুনৰ স্বাভাৱিক জীৱন-যাপনলৈ ঘূৰি আহে। কিন্তু ভুক্তভোগীৰ টকা ঘূৰি নাহে।” আন এজন সচেতন ব্যক্তিয়ে কয়।\nউল্লেখযোগ্য যে তদন্ত সংস্থাটোৰ সূত্ৰ মতে, প্ৰৱঞ্চক সন্দিকৈয়ে তেওঁৰ সহযোগীকেইজনৰ লগ লাগি গ্ৰাহকৰ পৰা প্ৰায় ৪০ লাখ টকা সংগ্ৰহ কৰিছিল।\nইপিনে পৱিত্ৰ সন্দিকৈৰ আন এজন সহযোগী, প্ৰৱঞ্চক ৰঞ্জিত কুমাৰ চন্দ এতিয়াও পলাতক।


ৰক্তিম- গীতেৰে কথাৰে: বাংগালুৰু - এখন প্রতিশ্রুতিপূৰ্ণ চহৰত আমিবোৰ কুশঁলে আছোনে ?\nবাংগালুৰু - এখন প্রতিশ্রুতিপূৰ্ণ চহৰত আমিবোৰ কুশঁলে আছোনে ?\nউটিলৈ গৈ থাকোতে মোক কান্নাড়া গাড়ী চালক এজনে এবাৰ কথা প্রসংগত কৈছিল -"ছাৰ, স্কুল ছুটি হ'লে ল'ৰা-ছোৱালীবোৰ যিদৰে স্কুলৰ পৰা দৌৰি ওলাই আহে ঠিক তেনেকৈয়ে বাংগালুৰুলৈ মানুহ যোৱা ১০-১২ বছৰ ধৰি আহিয়েই আছে।"\nআমিবোৰো এবুকু আশাক সাবটি সেই জাকৰ মাজৰে এটা হৈ বাংগালুৰুত সোমাইছিলো। বাংগালুৰুলৈ অহাৰ কিছুদিন পাছতে এজন চিনাকী দাদায়ে কৈছিল – “চিন্তা নকৰিবি। তই বাংগালুৰুলৈ আহিছ। বাংগালুৰু সহজতে কাকো উকা হাতেৰে ওভতাই নপঠাই।“ কথাষাৰ শুনাৰ লগে লগে যেন এহাজাৰ এটা ৰণুৱা ঘোৰাঁ একেলগে চেকুৰিলে মোৰ তেজত। উৎসাহৰ সেই জোৱাৰত প্রায় ৭ টা বছৰ আঙুলীৰ ফাকেৰে কেনেদৰে স্মৃতিৰ বালি হৈ সময়ৰ বুকুত জাহ গ'ল ধৰিবই নোৱাৰিলো।\nBangalore- 'A Home Away from Home'। বাংগালুৰু দ্বীতিয়খন ঘৰ মোৰ দৰে বহু হাজাৰ অসমীয়াৰ। বাছ, বজাৰ, চপিং মল, কৰ্মক্ষেত্র সকলোতে অসমীয়াৰ উপস্থিতিয়ে নিজৰ ঘৰ, নিজৰ মানুহ, নিজৰ জন্মস্থানৰ পৰা আতঁৰি থকাৰ এক সুপ্ত অথচ গাঢ় অতৃপ্তিৰ অনুভৱৰ ছাঁত ওমলা মনটোক বেচি ভাগ সময়তে পতিয়ন নিয়াবলৈ সক্ষম হয়। কৰ্ময়ে এক মাত্র ধৰ্ম হৈ পৰে অজানিতে। প্রায় প্রতিটো অফিচতে উপস্থিত অসমীয়া চিকিউৰিটি গাৰ্ড। কম সময়তে স্থানীয় ভাষা শিকি ১২/১৪ ঘন্টা দৈনিক কাম কৰি স্থানীয় চিকিউৰিটি গাৰ্ডৰ লগত ফেৰ মৰা দৃশ্যবোৰ দেখিলে মনটো গৌৰৱত উঠলি উঠে। চিঞৰি কবলৈ মন যায় " কোনে কয় অসমীয়া এটা এলেহুৱা জাতি বুলি?" ওৰাংৰ তিনিজন ভাই ককায়েকে মোৰ পুৰণি অফিচত চিকিউৰিটি গাৰ্ড হিচাপে কাম কৰিছিল। এদিন নিজেই আহি ডাঙৰ ককায়েকে কৈছিল "দাদা, আমি ঘৰলৈ যাম গৈ। বহু বছৰ চিকিউৰিটি গাৰ্ডৰ চাকৰি কৰিলো। বন্ধকত থকা খেতি মাটি মোকলালো, ঘৰ বনালো, এখন চেকণ্ড হেণ্ড টেম্পু কিনিলো। এতিয়া গৈ আমি তিনিও মিলি এখন দোকান খুলিম গৈ। " বাংগালুৰুৰ পৰা সিহত তিনিও হয়তো উভতিছিল মুখত এমুকোৰা হাঁহিলৈ।\nবিহু, পূজা বা অন্যান্য প্রায় অনুস্থানৰ পৰা বাংগালুৰুবাসী সাধাৰণতে বিৰত থাকিব লগীয়া নহয়। Assam bangalore Coordination Forum বাংগালুৰুবাসী অসমীয়া সকলৰ বাবে এটা লেখত লবলগীয়া অনুস্থান। আন এটি গুৰুত্বপূৰ্ণ অনুস্থান হৈছে Assam Society Of Bangalore। এই গোটসমূহে বাংগালুৰুবাসী অসমীয়াক এক কৰি ৰখাত বিশেষ অৰিহনা যোগাই আহিছে। চূড়ান্ত ব্যস্ততাৰে আৱৰা দিনবোৰ নেওচি অগতানুগতিকভাবে একত্রিত হয় অসমীয়াসকল এই অনুস্থান সমূহত একো একোটা বিশেষ সময়ত।\nআমি সুখিনে বাংগালুৰুত ? এটা অতি সাধাৰণ প্রশ্ন কিন্তু এই প্রশ্নৰ উত্তৰ দিবৰ সময়ত হয়তো সকলো থমকি ৰয় এক্ষন্তেকৰ বাবে। কোনোৱে ঘৰ কিনা, কোনোৱে গাড়ী কিনা, কাৰোবাৰ নতুন সংসাৰ, কাৰোবাৰ সন্তান হোৱা বা কোনোবা বিদেশ যোৱা লেখীয়া খবৰ বোৰ প্রতিটো দিনৰে অংশ। বাংগালুৰু এখন প্রতিশ্রুতিপূৰ্ণ চহৰ, হয়তো প্রায়বোৰৰ ক্ষেত্রতে নিজৰ প্রতিশ্রুতি ৰাখিছে। অসমীয়া ডেকা-গাভৰুৱে প্রযুক্তিবিদ্যাৰ এখন বহল পথাৰত নিজৰ বিজয় পতাকা উৰুৱাইছে। ঘৰৰ পৰা নিলগে থকাৰ উদাস অনুভৱবোৰ যেন সকলোৱে নিজৰ মাজতে সামৰি ৰাখিছে উন্নতিৰ এই দৌৰত। উন্নতি আৰু সুখৰ এক সমানুপাতিক বৃত্ত যে সকলোৰে কাম্য। আপোনজনৰ পৰা আতঁৰি থকাৰ দূখত যেন এই বৃত্তত প্রায়ে আউল লাগে।\nগোলকীকৰণৰ ঢৌঁত চিটিকি আহি এখন নতুন ঠাইত নিজৰ সু-পৰিচয় গঢ়াত ব্যস্ত থকা এজাক প্রতিশ্রুতি সম্পন্ন অসমীয়াৰ চহৰ বাংগালুৰু। চৰকাৰৰ গাত দোষ জাপি দি, আহঁতৰ তলত ঘণ্টাৰ পিছত ঘণ্টা কেৰম খেলি অথবা তিনিআলিৰ আড্ডাত সময় নষ্ট কৰাৰ বীপৰিতে কষ্টৰে-কৰ্মৰে, সততাৰে, নিষ্ঠাৰে জীৱন গঢ় দিয়াৰ কঠোৰ প্রয়াস কৰা নিবনুৱা অসমীয়াৰ আদৰ্শস্বৰূপ এজাক 'চিকিউৰিটি গাৰ্ডৰ' চহৰ বাংগালুৰু।\nঅসমীয়াৰ দেহ যতেই নাথাকক অসমীয়াত্বক জোকাবলৈ বিহুৰ এফাকি বা ঢোলৰ এচাপৰেই যথেষ্ট। অসমীয়াৰ গৌৰৱ, শৌৰ্য্য বিয়পক সীমাৰ পৰিধি ভাঙি। বিশ্বৰ প্রতিটো কোণত ধ্বজাবাহকহৈ ৰওক এজাক অসমীয়া। বিশ্বায়ণ হওঁক বৰদান এনেদৰেই।\nPosted by Ractim Goswami at 3:35 AM\nLabels: Assam in Bangalore, Bangalore. Life, Software, Students\nAssam Tribune-ত Value Based Education-ৰ বিষয়ে মোৰ...\nবাংগালুৰু - এখন প্রতিশ্রুতিপূৰ্ণ চহৰত আমিবোৰ কুশঁল...\nআজি জনসাধাৰণ কাকতত প্রকাশিত মোৰ এটি প্রবন্ধ (১৭/০২...\nএটা সময়োপযোগী লেখা\nসাহিত্য.অৰ্গ বেনাৰ (ফেব্রুৱাৰী সংখ্যা)\nআজি দৈনিক জনমভূমিত প্রকাশিত প্রেম দিবস বিশেষ এটি গ...\nফাকিবুল হুচেইন ডাঙৰীয়া আহক গড় চিকাৰ কৰিবলৈ যাওঁ\nআজি গণ-অধিকাৰৰ সাহিত্য শিতানত প্রকাশিত মোৰ এটি গল্...


ফখৰুদ্দিন আলি আহমেদ - অসমীয়া ৱিকিপিডিয়া\nফখৰুদ্দিন আলি আহমেদ\nফখৰুদ্দিন আলি আহমেদ (ইংৰাজী: Fakhruddin Ali Ahmed; ১৩ মে' ১৯০৫ - ১১ ফেব্ৰুৱাৰী ১৯৭৭) ভাৰতবৰ্ষৰ পঞ্চমজন ৰাষ্ট্ৰপতি (১৯৭৪-১৯৭৭) আছিল।\n২৪ আগষ্ট, ১৯৭৪ – ১১ ফেব্ৰুৱাৰী, ১৯৭৭\nবাসপ্পা দানপ্পা জাট্টী\nবৰাহগিৰি ভেংকট গিৰি\nবাসপ্পা দানপ্পা জাট্টী (কাৰ্যবাহী)\n১৩ মে', ১৯০৫\n১১ ফেব্ৰুৱাৰী, ১৯৭৭ (৭১ বছৰ)\nনতুন দিল্লী, ভাৰত\nভাৰতীয় জাতীয় কংগ্ৰেছ\nবেগম আবিদা আহমেদ\nছেইণ্ট কেথেৰিনছ কলেজ, কেম্ব্ৰিজ\nছেইণ্ট ষ্টিফেনছ কলেজ, দিল্লী\n2 জন্ম আৰু শিক্ষা\n3 ৰাজনৈতিক জীৱন\n7 অধিক তথ্যৰ বাবে\n9 বাহ্যিক সংযোগ\nফখৰুদ্দিন আলি আহমেদৰ পিতৃ কৰ্ণেল জালনুৰ আলি আহমেদ ভাৰতীয় চিকিৎসা সেৱাৰ এগৰাকী উচ্চপদস্থ বিষয়া আছিল। কৰ্ণেল জালনুৰ আলি আহমেদৰ পৈতৃক ঘৰ আছিল অসমৰ গোলাঘাটৰ ওচৰৰ কছাৰীহাটত। কৰ্নেল জালনুৰ আলি আহমেদক তেওঁৰ সহকৰ্মী কৰ্নেল শিবৰাম বৰাৰ সতে সেই সময়ৰ অবিভক্ত অসমৰ শ্বিলং ক্লাবত আয়োজিত এটি অনুষ্ঠান বৰ্জন কৰাৰ অপৰাধত সূদুৰ উত্তৰ পশ্চিম প্ৰভিঞ্চলৈ বদলি কৰা হয়। তাতেই তেওঁ দিল্লীস্থ লোহাৰীৰ নৱাবৰ সংস্পৰ্শলৈ আহে আৰু কিছুদিন পাছত তেওঁৰ জীয়ৰীক বিয়া কৰাই।\nজন্ম আৰু শিক্ষাসম্পাদনা কৰক\n১৯০৫ চনৰ ১৩ মে' তাৰিখে পুৰণা দিল্লীৰ হাউজ কাজী নামৰ অঞ্চলত ফখৰুদ্দিন আলি আহমেদৰ জন্ম হৈছিল।\nউত্তৰ প্ৰদেশৰ গ'ণ্ডা জিলাৰ চৰকাৰী উচ্চ মাধ্যমিক বিদ্যালয়ত তেওঁ শিক্ষাজীৱন আৰম্ভ কৰিছিল। তেওঁ দিল্লী চৰকাৰী উচ্চ মাধ্যমিক বিদ্যালয়ৰপৰা মেট্ৰিক পৰীক্ষাত উত্তীৰ্ণ হয় আৰু দিল্লীৰ ছেইণ্ট ষ্টিফেনছ কলেজত (পঞ্জাব বিশ্ববিদ্যালয়ৰ অধীনত) কিছুদিন পঢ়াৰ পাছত ১৯২৩ চনত উচ্চ শিক্ষা তথা ভাৰতীয় প্ৰশাসনিক সেৱাৰ বাবে সাজু হোৱাৰ হেতু ইংলেণ্ডলৈ গৈ কেম্ব্ৰিজৰ ছেইণ্ট কেথেৰিনছ কলেজত শিক্ষাগ্ৰহণ কৰে। কিন্তু শাৰীৰিক অসুস্থতাৰ বাবে তেওঁ ভাৰতীয় প্ৰশাসনিক সেৱাৰ পৰীক্ষাত বহাৰ পৰা বঞ্চিত হয়। ইংলেণ্ডত থকা কালছোৱাতেই তেওঁ লৰ্ড বাটলাৰৰ দৰে বিদগ্ধ লোকৰ সান্নিধ্য লাভ কৰিবলৈ সক্ষম হয়। ইংলেণ্ডতেই তেওঁ আইনৰ শিক্ষাও লাভ কৰে আৰু ভাৰতলৈ ঘূৰি আহি ১৯২৮ চনত লাহোৰ উচ্চ ন্যায়ালয়ত ওকালতি আৰম্ভ কৰে।\nৰাজনৈতিক জীৱনসম্পাদনা কৰক\n১৯২৫ চনত ইংলেণ্ডত তেওঁ জৱাহৰলাল নেহৰুক লগ পায় আৰু তেওঁৰ ৰাজনৈতিক আদৰ্শই ফখৰুদ্দিন আলি আহমেদক বাৰুকৈয়ে প্ৰভাবিত কৰে। ১৯৩০ চনৰ অসম ভ্ৰমণৰ সময়চোৱাত তেওঁ অসমৰ কংগ্ৰেছী নেতা সকলৰ সংস্পৰ্শলৈ আহে আৰু ১৯৩১ চনত ভাৰতীয় জাতীয় কংগ্ৰেছৰ প্ৰাথমিক সদস্য পদত যোগদান কৰে। ১৯৪০ চনৰ ১৪ ডিচেম্বৰত সত্যাগ্ৰহ পালন কৰাৰ অভিযোগত তেওঁক প্ৰায় এবছৰৰ বাবে কাৰাগাৰালৈ নিক্ষেপ কৰা হয়। ১৯৪২ চনৰ ৯ আগষ্টত কংগ্ৰেছৰ ঐতিহাসিক বোম্বাই অধিবেশনত অংশগ্ৰহণ কৰি ঘূৰি অহাৰ ক্ষনতে তেওঁক পুনৰ গ্ৰপ্তাৰ কৰা হয় আৰু প্ৰায় চাৰে তিনি বছৰৰ বাবে কাৰাগাৰলৈ প্ৰেৰণ কৰে। তেওঁ ১৯৩৬ চনৰপৰা অসম প্ৰদেশ কংগ্ৰেছ কমিটীৰ সদস্য আৰু ১৯৪৭ চনৰপৰা ১৯৭৪ চনলৈ নিখিল ভাৰত কংগ্ৰেছ কমিটীৰ সদস্য আছিল। ১৯৩৫ চনত তেওঁ প্ৰথমবাৰৰ বাবে অসম বিধানসভালৈ নিৰ্বাচিত হয়। ১৯৩৮ চনৰ গোপীনাথ বৰদলৈৰ মন্ত্ৰীসভাত তেওঁ বিত্ত, ৰাজহ আৰু শ্ৰম মন্ত্ৰী হিচাপে কাৰ্যনিৰ্বাহ কৰে। মন্ত্ৰিত্বৰ কালছোৱাত তেওঁ Assam Agricultural Income Tax Bill আদিৰ দৰে এখন গুৰুত্বপূৰ্ণ আইন বিধানসভাৰ মজিয়াত উত্থাপন কৰে। স্বাধীন ভাৰতৰ কোনো এখন ৰাজ্যতে তেতিয়ালৈ এনে আইন প্ৰনয়ন হোৱা নাছিল। ইয়াৰ জৰিয়তে অসমৰ চাহ বাগানবোৰত প্ৰত্যক্ষভাবে কৰ আৰোপ কৰাৰ ব্যৱস্থা প্ৰৱৰ্তন কৰা হৈছিল। বিৃটিছ মালিকানাধীন Assam Oil Company Ltdৰ শ্ৰমিক আন্দোলনৰ সময়তো তেওঁ ৰাজনৈতিক বিচক্ষনতা দেখুৱাবলৈ সক্ষম হৈছিল।\nভাৰতৰ স্বাধীনতাৰ পাছত তেওঁ ৰাজ্যসভালৈ (১৯৫২-১৯৫৩) নিৰ্বাচিত হয় আৰু পাছত অসম চৰকাৰৰ এডভোকেট জেনেৰেলৰ পদবী লাভ কৰে। তেওঁ কংগ্ৰেছ দলৰপৰা নিৰ্বাচনত অংশগ্ৰহণ কৰি একেলেথাৰিয়ে দুবাৰকৈ (১৯৫৭-১৯৬২) আৰু (১৯৬২-১৯৬৭) অসম বিধানসভালৈ নিৰ্বাচিত হয়। ১৯৭৪ চনৰ ২০ আগষ্ট তাৰিখে তেওঁ ভাৰতৰ সৰ্বোচ্ছ পদবী ৰাষ্ট্ৰপতি পদত অধিষ্ঠিত হয়। তেওঁ ভাৰতবৰ্ষৰ দ্বিতীয়জন মুছলমান ৰাষ্ট্ৰপতি। জৰুৰীকালীন অবস্থাৰ সময়ছোৱাত তেওঁৰ ভূমিকা সন্দৰ্ভত কিছু সমালোচনাৰ সন্মুখীন হোৱাৰ বাহিৰে তেওঁৰ কাৰ্য্যকাল আছিল সম্পূৰ্ণ নিকা আৰু দক্ষ।\n১৯৬৭ আৰু ১৯৭১ চনত তেওঁ দুবাৰকৈ বৰপেটা সমষ্টিৰপৰা লোকসভালৈ নিৰ্বাচিত হয়। কেবিনেটত তেওঁ খাদ্য আৰু কৃষি, শিক্ষা, ঔদ্যোগিক বিকাশ আৰু কোম্পানী আইনকে আদি কৰি বহুকেইটা দপ্তৰ তেওঁ লাভ কৰিছিল। নেহেৰু পৰিয়ালৰ অতি ঘনিষ্ঠ হিচাপে পৰিচিত ফখৰুদ্দিন আলি আহমেদৰ ১৯৬৯ চনৰ কংগ্ৰেছৰ ঐতিহাসিক বিভাজনৰ পাছতো কংগ্ৰেছৰ সতে নিকট সম্পৰ্ক অটূত থাকে।\nফখৰুদ্দিন আলি আহমেদে ১৯৪৫ চনৰ ৯ নবেম্বৰ তাৰিখে উত্তৰ প্ৰদেশৰ বেগম আবিদা আহমেদৰ পাণি-গ্ৰহণ কৰে। আলিগড় মুছলিম বিশ্ববিদ্যালয়ৰ পৰা শিক্ষিতা আবিদা আহমেদেও পতিৰ পদাংক অনুসৰণ কৰি ১৯৮১ চনত উত্তৰ প্ৰদেশৰ পৰা লোকসভালৈ নিৰ্বাচিত হয়।\n১৯৭৭ চনৰ ১১ ফেব্ৰুৱাৰী তাৰিখে দক্ষিণ পূব এছিয়াৰ ৰাষ্ত্ৰসমূহৰ এক ব্যস্ত ভ্ৰমণসূচী সামৰি অহাৰ পাছতেই হৃদৰোগত আক্ৰান্ত হৈ তেওঁৰ মৃত্যু হয়। ৰাষ্ট্ৰপতি হিচাপে কাৰ্যনিৰ্বাহ কৰি থকা অৱস্থাতে মৃত্যু হোৱা তেওঁ ভাৰতৰ দ্বিতীয়জন ৰাষ্ট্ৰপতি। মৃত্যুৰ সময়ত তেওঁৰ বয়স আছিল ৭১ বছৰ।\n১৯৭৫ চনত যুগোশ্লাভিয়াৰ প্ৰিষ্টিনা বিশ্ববিদ্যালয়ে ক'ছ'ভ'ত তেওঁক সন্মানীয় ডক্টৰেট উপাধি প্ৰদান কৰে।\nফখৰুদ্দিন আলি আহমেদ এগৰাকী বিচক্ষন ৰাজনীতিবিদ হোৱাৰ উপৰিও একাধাৰে এজন দক্ষ টেনিছ তথা গল্ফ খেলুৱৈও আছিল। তেওঁ বহুবাৰ অসম ফুটবল সন্থা আৰু অসম ক্ৰিকেট সন্থাৰ সভাপতি আৰু অসম ক্ৰীড়া পৰিষদৰ উপ-সভাপতি নিৰ্বাচিত হৈছিল।\n১৯৬ চনৰ এপ্ৰিল মাহত তেওঁ সদৌ ভাৰত ক্ৰিকেট সন্থাৰ সভাপতি নিৰ্বাচিত হয়। তেওঁ ১৯৬১ চনৰপৰা দিল্লী গ'ল্ফ ক্লাব আৰু দিল্লী জিমখানা ক্লাবৰ সদস্য আছিল।\nবৰপেটাত স্থাপিত অসমৰ পঞ্চমখন চিকিৎসা মহাবিদ্যালয় ফখৰুদ্দিন আলি আহমেদৰ নামেৰে 'ফখৰুদ্দিন আলি আহমেদ চিকিৎসা মহাবিদ্যালয়' ৰখা হৈছে।\nঅধিক তথ্যৰ বাবেসম্পাদনা কৰক\nSpeeches of President Fakhruddin Ali Ahmed, Publications Division, Ministry of Information and Broadcasting, Govt. of India, 1980.\nMy eleven years with Fakhruddin Ali Ahmed, F. A. A. Rehmaney. S. Chand, 1979.\n↑ Former Presidents President of India website.\n↑ 2.0 2.1 2.2 2.3 Fakhruddin Ali Ahmed (1905-1977): Biography RRTC, Ministry of Information and Broadcasting (India).\n↑ 3.0 3.1 indohistory.com\n↑ ফখৰুদ্দিন আলি আহমেদ চিকিৎসা মহাবিদ্যালয়ৰ ৱেবছাইট, আহৰণ কৰা তাৰিখ; ঃ ১৬-০৮-২০১২\nFakhruddin Ali Ahmed, M. A. Naidu, 1975\nFakhruddin Ali Ahmed, Attar Chand. Pub. Homeland, 1975.\nবাহ্যিক সংযোগসম্পাদনা কৰক\nপঞ্চম লোকসভাৰ সদস্যসকলৰ জীৱনপঞ্জী\n"https://as.wikipedia.org/w/index.php?title=ফখৰুদ্দিন_আলি_আহমেদ&oldid=256050"ৰ পৰা অনা হৈছে\nশেষ সম্পাদনা কৰা হৈছে 25 December 2020 তাৰিখে 09:22 বজাত\nএই পৃষ্ঠাখন ২৫ ডিচেম্বৰ, ২০২০ তাৰিখে ১৪:৫২ বজাত অন্তিম সংশোধন কৰা হৈছিল।